**บทที่ 2**

**เอกสารและงานวิจัยที่เกี่ยวข้อง**

การวิจัยครั้งนี้ ผู้วิจัยได้ทำการศึกษาค้นคว้า แนวคิด ทฤษฎีที่เกี่ยวข้อง แนวปฏิบัติเอกสารและงานวิจัยที่เกี่ยวข้อง ดังต่อไปนี้

 1. หลักการแนวคิดทฤษฎีของการประเมิน

 2. โครงการนมโรงเรียน

 3. งานวิจัยที่เกี่ยวข้อง

 4. กรอบแนวคิดการวิจัย

**2.1 แนวคิดทฤษฎีของการประเมิน**

 **2.1.1 หลักการและแนวคิดเกี่ยวกับการประเมินโครงการ**

 การประเมินมีปรัชญาสำคัญเพื่อพัฒนาสิ่งที่จะประเมิน การประเมินจึงเป็นกลไกสำคัญที่จะนำไปสู่การปรับปรุงและพัฒนาไม่ใช่เป็นการตรวจสอบที่เน้นการจับผิดตามแนวคิดเดิม ๆ ดังคำกล่าวที่ว่า “Evaluation’ Smostimportantpurpose is Notto Prove, Butto Improve.” (Daniel L. Stufflebeam, 2004, p. 247, อ้างถึงใน พิสณุ ฟองศรี, 2550, น. 1) ทำให้ในปัจจุบันทุกฝ่ายจึงเห็นประโยชน์ของการประเมิน โดยเข้ามาเกี่ยวข้องและมีส่วนร่วมกันมากขึ้น ด้วยการนำผลการประเมินไปใช้ประโยชน์โดยยึดประชาชนหรือผู้รับบริการเป็นสำคัญ ดังนั้นถ้าต้องการจะพัฒนาสิ่งใดก็สามารถประเมินสิ่งนั้น ๆ ได้ ตั้งแต่สิ่งขนาดเล็ก ๆ จนกระทั่งใหญ่แล้วแต่จะพัฒนาสิ่งใด เช่น
การประเมินสื่อ ผลิตภัณฑ์การเรียนการสอน การปฏิบัติงาน หลักสูตร โครงการ แผน และองค์การ ซึ่งถ้าพิจารณาแล้วจะพบว่าสิ่งที่มีการดำเนินงานและเกี่ยวข้องกับประชาชนโดยตรงมากที่สุดคือ โครงการต่าง ๆ นั่นเอง

 โครงการใดก็ตามที่กำหนดขึ้นและนำไปปฏิบัติแล้วจำเป็นต้องนำไปประเมินเพื่อทราบผล
ที่เกิดขึ้นว่าเป็นอย่างไรมีส่วนใดที่ต้องปรับปรุงแก้ไขจะต้องดำเนินการต่อไปหรือควรยกเลิกโครงการซึ่งสอดคล้องกับ อรทัย ศักดิ์สูง (2551, น. 42) กล่าวว่า การประเมินโครงการนับว่าเป็นขั้นตอนที่สำคัญที่สุดของการดำเนินโครงการเพราะการประเมินโครงการหมายถึงกระบวนการ
ที่ก่อให้เกิดสารนิเทศในการปรับปรุงโครงการและสารนิเทศในการตัดสินผลสัมฤทธิ์ของโครงการการจัดการประเมินโครงการเพื่อให้ทราบว่าโครงการนั้นบรรลุผลตามเป้าหมายที่กำหนดไว้เพียงใดมีปัญหาอุปสรรคอย่างไรจะได้เป็นข้อมูลในการปรับปรุงโครงการ สอดคล้องกับ ไพศาล หวังพานิช (2533, น. 4) กล่าวถึงหลักและวิธีการประเมินโครงการไว้ว่า การดำเนินงานที่เป็นระบบ
เพื่อสนองตอบนโยบายหรือเป้าหมายขององค์การหรือหน่วยงานใดก็ตามหน่วยงานนั้นย่อมกำหนดแผนงานขึ้นเพื่อใช้เป็นหลักสำหรับการดำเนินงาน

 ในการที่จะปฏิบัติแผนงานใด ๆ ที่วางไว้ให้ได้ผลย่อมต้องมีการกำหนดโครงการต่าง ๆ
เพื่อเป็นแนวทางในการปฏิบัติหรือเป็นกรอบการดำเนินงานตามแผนงานนั้น ๆ หรือกำหนดเป็นโครงการต่าง ๆ ภายในงานแต่ละแผนโครงการใด ๆ ที่กำหนดขึ้นตามแผนงานใดแผนงานหนึ่งตามระบบของการบริหารหรือการจัดการ (Management Process) มี 3 ขั้นตอนคือ

 1. การวางแผน (Planning) ในขั้นแรกของการกำหนดโครงการขึ้นจะต้องมีการตัดสินใจเป็นเบื้องต้นว่าตามแผนงานที่วางไว้ควรจะมีโครงการใดบ้างที่ควรปฏิบัติซึ่งโครงการที่จะกำหนดขึ้นนั้นจะต้องมีความสำคัญความจำเป็นและอยู่ในกรอบของแผนงานการตัดสินใจนี้ต้องอาศัยข้อมูลเหล่านี้เป็นส่วนใหญ่ต้องอาศัยการศึกษาหรือการวิเคราะห์ความต้องการจำเป็น (Need Assesment)อันจะช่วยให้กำหนดโครงการได้ตรงตามวัตถุประสงค์มีโครงการที่สำคัญและจำเป็นที่จะช่วยให้แผนงานที่วางไว้บรรลุผลและขณะเดียวกันจะช่วยให้สามารถกำหนดจุดมุ่งหมายของโครงการได้อย่างชัดเจนตลอดแนวทางในการดำเนินโครงการนั้น ๆ สิ่งที่ได้จากการวางแผนนี้คือตัวโครงการนั่นเอง

 2. การดำเนินการตามโครงการ (Implementation) เป็นขั้นตอนของการปฏิบัติตามโครงการที่วางแผนไว้เพื่อให้บรรลุจุดมุ่งหมายของโครงการ การประเมินผล (Evaluation) เป็นขั้นตอนการตรวจสอบประสิทธิภาพของการดำเนินงานหรือการปฏิบัติตามโครงการตลอดจนความสำเร็จของการปฏิบัติงานตามระบบการจัดการดังกล่าว

 3. การประเมินการดำเนินการตามโครงการ หรือการประเมินโครงการ (Program Evaluation) เป็นกระบวนการที่จำเป็นที่จะนำไปสู่การสรุปเกี่ยวกับโครงการใดโครงการหนึ่งว่าได้ผลเพียงใดมีสิ่งใดบกพร่องอะไรเป็นปัญหาซึ่งจะใช้สำหรับการตัดสินใจต่อไปว่าควรดำเนินการโครงการนั้น ๆ ต่อไปควรปรับ ขยายหรือยุติโครงการนั้นสอดคล้องกับ สุวิมล ติรกานันท์ (2543, น. 45) กล่าวถึง การประเมินว่า สาเหตุที่เราต้องประเมินเป็นเพราะเราอยากทราบว่าสิ่งที่เราดำเนินการไปมีความเหมาะสมหรือไม่เพียงใดและเมื่อดำเนินการไปแล้วพบปัญหาอุปสรรคอย่างไรบ้างประสบความสำเร็จตามที่มุ่งหวังหรือไม่ตอบสนองความต้องการเพียงใดควรดำเนินการต่อไปหรือควรปรับปรุงหรือควรยุติโดยล้มเลิกโครงการนั้นเสียหรือเท่ากับมีการตัดสินคุณค่าของสิ่งที่กำลังจะดำเนินการหรือดำเนินการไปแล้วนอกจากการประเมินมีผลทางตรงต่อความสำเร็จของแผนงานโครงการต่าง ๆ ยังมีผลทางอ้อมหากการประเมินมีคุณภาพก็จะทำให้การบริหารงานตามแผนที่กำหนดมีคุณภาพไปด้วย แต่ถ้าการประเมินไม่มีคุณภาพไม่ว่าจะเนื่องจากวิธีการประเมินหรือความบกพร่องของผู้ประเมินนอกจากจะไม่ได้ประโยชน์ต่อการบริหารยังก่อให้เกิดผลเสียต่อแผนงาน
ที่กำหนดไว้อีกด้วย

 การประเมินมีแนวคิดพื้นฐานมาจากระบบเสรีประชาธิปไตย ที่ว่าทุกสิ่งสามารถตรวจสอบและปรับปรุงได้เพื่อเป็นการสร้างสรรค์และพัฒนาสังคมที่สอดคล้องกับหลักประชาธิปไตย
ซึ่งในปัจจุบันการดำเนินการหรือบริหารจัดการที่ดีตามหลักธรรมาภิบาล ต้องมีความรับผิดชอบโปร่งใสพร้อมให้ตรวจสอบได้โดยอาศัยการประเมินเป็นกลไกสำคัญ

 สรุปได้ว่า การประเมินเข้ามามีบทบาททุกภาคส่วนของสังคมในปัจจุบันโดยเฉพาะสังคมประชาธิปไตย เนื่องจากได้รับการยอมรับกันมากขึ้นว่าเป็นกลไกสำคัญในการที่จะพัฒนาสิ่งที่จะประเมินได้ จึงอาจกล่าวว่าไม่มีบุคคลหรือองค์การใด หลีกเลี่ยงการประเมินได้ทุกคนทุกแห่งต้องอยู่กลางแจ้งหรือในที่สว่าง พร้อมให้ผู้เกี่ยวข้องตรวจสอบประเมินได้เสมอแม้แต่องค์การที่ทำหน้าที่ประเมินผู้อื่น ซึ่งเป็นองค์กรอิสระหรือองค์การมหาชน เช่น สำนักงานรับรองมาตรฐานและประเมินคุณภาพการศึกษา (องค์การมหาชน) หรือ สมศ. ก็ต้องได้รับการประเมินจากบุคคลหรือองค์การ
อื่น ๆ ทั้งภาครัฐและเอกชน เช่น การประเมินโดยคณะกรรมาธิการการศึกษาสภาผู้แทนราษฎรหรือคณะกรรมาธิการของวุฒิสภา และรับการประเมินจากบริษัททริส (TRIS) เป็นต้น (พิสณุ ฟองศรี, 2550, น. 8)

 **2.1.2 ความหมายและความสำคัญของการประเมินโครงการ**

 2.1.2.1 ความหมายของการประเมิน

สมหวัง พิธิยานุวัฒน์ (2549, น. 166) การประเมิน (Evaluation) หมายถึง กระบวนการรวบรวมและสกัดข้อมูลเพื่อสารสนเทศเพื่อการตัดสินใจ เราเชื่อมั่นว่าใครก็ตาม
มีสารสนเทศที่มีคุณภาพพอเพียง ครบถ้วนจะช่วยให้ผู้นั้นตัดสินใจได้ถูกต้องเสมอ

 เยาวดี วิบูลย์ศรี (2546, น. 8-9) การประเมิน (Evaluation) หมายถึง กระบวนการตัดสินคุณค่าของสิ่งหนึ่งสิ่งใดโดยนำสารสนเทศหรือผลจากการวัดมาเปรียบเทียบกับเกณฑ์ที่กำหนดไว้

 เกี่ยวกับความหมายของการประเมินข้างต้นนั้น นอกจากความหมายของการประเมินที่มาจากภาษาอังกฤษ คือ Evaluation แล้วยังมีคำว่า Assessment ซึ่งพบได้เสมอ บางกรณีก็ใช้ในความหมายเดียวกันโดยเฉพาะในหนังสือตำราของอเมริกัน ส่วนกลุ่มประเทศที่อยู่ในเครือจักรภพอังกฤษจะใช้ 2 คำนี้ ในความหมายที่แตกต่างกันในความหมายที่ต่างกันนั้น Assessment จะเป็นการประเมินเบื้องต้นในขณะที่ Evaluation เป็นกระบวนการตัดสินใจหรือตัดสินคุณค่าขั้นสุดท้าย เช่น Assessment ใช้เพื่อหาคำตอบว่านักเรียนนักศึกษาเป็นอย่างไร ได้รับความสำเร็จด้านไหน ส่วน Evaluationใช้หาคำตอบถึงผลหรือประสิทธิผลการจัดการเรียนการสอน เป็นต้น จึงอาจกล่าวได้ว่า Assessment เป็นส่วนหนึ่งของ Evaluation สอดคล้องกับ นงลักษณ์
วิรัชชัย (2545, น. 151) ที่ได้สรุปความหมายของผู้เชี่ยวชาญด้านการประเมินหลายท่านว่า Assessment จะตัดสินโดยไม่เน้นข้อสรุปโดยรวม (Precision) ในการประเมินมากนัก เช่น
การประเมินผู้เรียน (Student Assessment) การประเมินบุคลากร (Personnel Assessment) และ
การประเมินความต้องการจำเป็น (Need Assessment) เป็นต้น ซึ่งจะนำไปสู่กระบวนการประเมิน
ที่เรียกว่า Evaluationต่อไป จึงกล่าวได้ว่า Evaluationเป็นความหมายของการประเมินที่กว้างและครอบคลุมมากที่สุด

 นิศา ชูโต (2541, น. 6) โครงการหมายถึงความคิดแนวทางกิจกรรมหรือผลรวมที่เกิดจากกิจกรรมที่ได้จัดวางไว้ในกิจกรรมนั้น ๆ แนวคิดการจัดกิจกรรมหรือการประเมินผลโครงการ (Program Evaluation) ดําเนินงานตามโครงการ (Program Implementation) กลุ่มของกิจกรรมที่ดําเนินการอย่างมีระบบระเบียบ มีงบประมาณและระยะเวลาการดําเนินการ เพื่อให้บรรลุเป้าหมายที่กําหนดไว้

 สมหวัง พิธิยานุวัฒน์ (2544, น. 115) โครงการ หมายถึง แผนย่อยซึ่งเป็นส่วนหนึ่งของแผนงานหรือเป็นกลุ่มของกิจกรรมที่จะดําเนินการในระยะเวลาที่กําหนด เพื่อให้บรรลุเป้าหมายและวัตถุประสงค์ของแผนงานที่ได้ระบุไว้

 ศุภชัย ยาวะประภาษ (2547, น. 380) โครงการ หมายถึง กิจกรรมพื้นฐาน
ที่กําหนดขึ้นเพื่อนําเอาวัตถุประสงค์ของหน่วยงานหรือองค์การไปปฏิบัติให้สําเร็จลุล่วงภายในระยะเวลาที่กําหนดไว้แน่นอน

 สรุปได้ว่าโครงการหมายถึงงานที่เป็นส่วนย่อยส่วนหนึ่งของแผนงานที่ได้กําหนดไว้ซึ่งประกอบไปด้วยกิจกรรมทรัพยากรบุคคล กระบวนการดำเนินงาน งบประมาณและทรัพยากรในการดําเนินงานและมีระยะเวลาของการดําเนินงาน เพื่อให้บรรลุเป้าหมายหรือวัตถุประสงค์ของโครงการนั้น ๆ

 สมหวัง พิธิยานุวัฒน์ (2545, น. 121) การประเมินโครงการหมายถึงกระบวนการที่ก่อให้เกิดสารสนเทศในการปรับปรุงโครงการและสารสนเทศในการตัดสินผลสัมฤทธิ์ของโครงการ

 ศิริชัย กาญจนวาสี (2542, น. 67) การประเมินโครงการหมายถึง กระบวนการตรวจสอบและตัดสินคุณค่า (Value judgment) เกี่ยวกับปัจจัยนำเข้า การดำเนินงานและผลการดำเนินโครงการ เพื่อเป็นสารสนเทศสำหรับการปรับปรุงการดำเนินโครงการต่อไป

 สุชาติ ประสิทธิ์รัฐสินธุ์ (2547, น. 135) การประเมินโครงการตรงกับภาษาอังกฤษว่า Project Evaluation คำว่า Project แปลว่า โครงการหมายถึง กิจกรรมที่ทำขึ้นด้วยวัตถุประสงค์บางประการทั้งนี้ผู้จัดทำโครงการมุ่งหวังว่าเมื่อจัดทำกิจกรรมต่าง ๆ ตามหลักเกณฑ์หรือขั้นตอนต่าง ๆ ที่กำหนดไว้แล้วจะบรรลุวัตถุประสงค์บางประการหรือหลายประการที่ตั้งไว้ส่วน Evaluation แปลว่าการประเมินค่าหรือการประเมินผล

 วิวัฒน์ อนิวรรตกูล (2539, น. 47) การประเมินโครงการหมายถึง กระบวนการในการตรวจสอบหรือการพิจารณาตัดสินคุณลักษณะสิ่งใดสิ่งหนึ่งหรือกิจกรรมใด ๆ เพื่อกำหนดคุณค่าคุณภาพความถูกต้องเหมาะสมโดยอาศัยหลักเกณฑ์เป็นหลัก

 สรุปได้ว่าการประเมินโครงการหมายถึงกิจกรรมการตรวจสอบของผู้ประเมิน
ซึ่งดำเนินการรวบรวมข้อมูลวิเคราะห์สังเคราะห์ข้อมูลด้วยการเปรียบเทียบกับเกณฑ์ใดเกณฑ์หนึ่งแปลความหมายของข้อมูลที่รวบรวมได้อภิปรายผลเพื่อนำไปใช้ในการปรับปรุงโครงการหรือ
เพื่อนำไปใช้ปฏิบัติงานอย่างใดอย่างหนึ่งหรือหลายอย่างที่เกี่ยวกับการประเมินโครงการ

 2.1.2.2 ความสำคัญของการประเมินโครงการ

 การประเมินโครงการมีความสำคัญในการพัฒนาประสิทธิภาพประสิทธิผลและคุณภาพของผลผลิตจากการดำเนินการและเป็นข้อมูลในการตัดสินใจของผู้บริหารการประเมินโครงการมีความสำคัญคือ

 1) ทำให้มีการกำหนดวัตถุประสงค์หรือมาตรฐานในการดำเนินการที่ชัดเจน

 2) ทำให้มีการใช้ทรัพยากรให้เกิดประโยชน์เต็มที่และคุ้มค่า

 3) ทำให้แผนงานบรรลุตามวัตถุประสงค์คือเริ่มจากการวางแผนดำเนินการตามแผนและประเมินผล

 4) ทำให้เกิดการควบคุมคุณภาพของงานวิเคราะห์ทุกส่วนของโครงการเพื่อไม่ให้เกิดปัญหาและเพื่อทราบปัญหาอุปสรรคข้อดีข้อเสียตลอดจนแนวทางการปรับปรุงแก้ไข
เพื่อผู้บริหารจะได้มีข้อมูลประกอบในการตัดสินใจว่าจะดำเนินการขยายหรือยุติโครงการสอดคล้องกับสุวิมล ติรกานันท์ (2543, น. 45) อธิบายว่าการประเมินมีความสำคัญเพราะเราได้ทราบเกี่ยวกับสิ่งที่เราได้ดำเนินการไปแล้วว่า มีความเหมาะสมหรือไม่เพียงใดพบปัญหาอุปสรรคอย่างไรบ้างประสบความสำเร็จตามที่มุ่งหวังหรือไม่ตอบสนองความต้องการ ของเราเพียงใดควรดำเนินการต่อไปหรือควรปรับปรุงหรือควรยุติเลิกล้มและยังสอดคล้องกับ ประชุม รอดประเสริฐ (2539, น. 62) กล่าวถึงความสำคัญของการประเมินโครงการ และอธิบายไว้สรุปได้ว่า การประเมินโครงการ
มีความสำคัญมากคือช่วยให้การกำหนดวัตถุประสงค์ และมาตรฐานของการดำเนินงาน มีความชัดเจนยิ่งขึ้นกล่าว คือก่อนที่โครงการจะได้รับการสนับสนุนให้นำไปใช้ย่อมได้รับการตรวจสอบอย่างละเอียดจากผู้บริหารและผู้รายงานโครงการ ส่วนใดไม่ชัดเจนเช่นวัตถุประสงค์หรือมาตรฐานในการดำเนินงานจะต้องได้รับการปรับปรุงแก้ไขให้มีความถูกต้องชัดเจนเสียก่อน

 การประเมินโครงการยังช่วยให้การใช้ทรัพยากรเป็นไปอย่างคุ้มค่า และ
เกิดประโยชน์อย่างเต็มที่ ทั้งนี้เพราะการประเมินโครงการต้องวิเคราะห์ทุกส่วนของโครงการข้อมูลใดหรือปัจจัยใดที่เป็นปัญหา จะได้รับการปรับปรุงแก้ไขเพื่อให้สามารถปฏิบัติงาน ได้อย่างเหมาะสมและคุ้มค่าทรัพยากรการประเมินโครงการ จะช่วยให้แผนงานบรรลุวัตถุประสงค์และดำเนินไปด้วยดีการประเมินโครงการจะช่วยสร้างกำลังใจ และความพึงพอใจในการปฏิบัติงานของบุคลากรในโครงการสอดคล้องกับ สมหวัง พิธิยานุวัฒน์ (2549, น. 166)ได้กล่าวถึงความสำคัญของการประเมินโครงการไว้ว่าการประเมินย่อมนำไปสู่การปรับปรุงในทุกด้าน (Evaluation is not to Prove, But to Improve) ซึ่งเป็นแนวคิดที่เข้ามาทดแทนความเข้าใจผิดเดิมที่ว่าการประเมินเป็นการจับผิดกล่าวคือ ผลจากการประเมินโครงการทำให้ผู้บริหารโครงการ
ได้ทราบจุดเด่นและจุดด้อยของโครงการ เพื่อดำเนินการแก้ไขโครงการได้ทันท่วงทีและในฐานะที่เป็นผู้บริหารรับผิดชอบโครงการ เมื่อได้ดำเนินโครงการไปแล้วย่อมต้องการทราบว่าโครงการนั้นบรรลุเป้าหมายหรือไม่เพียงใด คุ้มกับทุนและแรงงานที่ลงทุนไปหรือไม่อย่างไรการทำงาน
ใด ๆ หรือการบริหารจะประสบผลสำเร็จได้ต้องอาศัยกระบวนการทำงานอย่างเป็นระบบและ
ทุกฝ่ายที่เกี่ยวข้องต้องให้ความร่วมมือกัน

ในการปฏิบัติงานเพื่อพัฒนางานให้ดียิ่งขึ้น

 การพัฒนางานที่เป็นระบบเริ่มตั้งแต่การตระหนักถึงความจำเป็น ที่จะต้องมีการพัฒนางานการรู้เทคนิควิธีการพัฒนาการจัดทำแผน และลงมือปฏิบัติการตามแผนที่วางไว้การติดตามและประเมินผลงานเป็นระยะ ๆ ตลอดจนนำผลการประเมินมาปรับปรุงพัฒนางานให้ดียิ่งขึ้นสอดคล้องกับ จารึก รัตโนภาส (2542, น. 54) ให้ความเห็นตรงกันว่า การประเมินโครงการมีความสำคัญเพราะช่วยให้เกิดการบริหารโครงการอย่างมีคุณภาพและประสิทธิภาพ สร้างความเชื่อมั่นและเจตคติที่ดีแก่ผู้รับผิดชอบทำให้งานที่ออกมามีความชัดเจน สามารถพัฒนางานให้ประสบความสำเร็จ ตามที่มุ่งหวังเอาไว้สอดคล้อง (Cronbach, 1982, p. 128)ให้ความเห็นว่าการประเมินโครงการ
มีความสำคัญมากเพราะการประเมินโครงการ เป็นการเก็บรวบรวมข้อมูลและการใช้ข้อมูล เพื่อการตัดสินใจ และยังสอดคล้องกับ (Anderson and Bell, 1963, p. 136) กล่าวถึงความสำคัญของการประเมินโครงการไว้ 6 ประการคือ 1) เพื่อช่วยในการตัดสินใจนำโครงการไปใช้ 2) ช่วยในการตัดสินใจเกี่ยวกับการดำเนินโครงการโดยต่อเนื่องต่อไป หรือการขยายโครงการและการรองรับโครงการช่วยในการตัดสินใจเกี่ยวกับการปรับปรุงโครงการ 3) เพื่อนำไปดำเนินการใช้ระยะหนึ่ง หรือการประเมินในช่วงดำเนินโครงการทั้งนี้ทำการประเมิน 4) เพื่อที่จะปรับปรุงส่วนต่าง ๆ ของโครงการได้แก่ วัตถุประสงค์ของโครงการเนื้อหาของโครงการและสภาวะแวดล้อมของโครงการ
5) เพื่อที่จะได้รับข้อเท็จจริงเกี่ยวกับการได้รับการสนับสนุนโครงการเกี่ยวกับการขัดขวางต่อต้านโครงการจากแหล่งต่าง ๆ และ 6) เพื่อช่วยให้เกิดความเข้าใจในกระบวนการพื้นฐานด้านต่าง ๆ

 สรุปได้ว่า การประเมินโครงการช่วยให้วัตถุประสงค์ของโครงการถูกต้องเหมาะสมยิ่งขึ้นช่วยให้เกิดความเหมาะสมในการใช้ทรัพยากรในการบริหารโครงการได้แก่คนเงินเวลาวัสดุอุปกรณ์และวิธีการจัดการต่าง ๆ ช่วยให้เกิดความเหมาะสมในขั้นตอนของการดำเนินงานหรือปฏิบัติงานโครงการช่วยให้ทราบจุดเด่นจุดด้อย ในการปฏิบัติงานโครงการและแนวทางปรับปรุง
ซึ่งสอดคล้องกับ (Metfessel and Michael, 1967, p. 116 ; อ้างถึงใน สมหวัง พิธิยานุวัฒน์, 2549, น. 166-172) กล่าวว่าการประเมินผลเป็นการบ่งบอกถึง ระดับการบรรลุวัตถุประสงค์ที่กำหนด โดยได้เสนอวิธีการประเมินไว้ดังนี้คือ ให้ชุมชนมีส่วนร่วมและมีบทบาทในการกระตุ้นให้เกิดการประเมินโครงการหรือโปรแกรมต่าง ๆ กำหนดวัตถุประสงค์ทั่วไป วัตถุประสงค์เฉพาะให้สอดคล้องกันแปลงวัตถุประสงค์เฉพาะให้อยู่ในรูปที่สามารถสื่อสาร และกระตุ้นให้เกิดการเรียนรู้ในสถานศึกษา เลือกสรรหรือสร้างเครื่องมือสำหรับวัดผลที่สามารถจะสรุปโยงใยถึงประสิทธิผลของโปรแกรมให้มีการสังเกตและรวบรวมข้อมูลอย่างเป็นระบบ โดยใช้แบบสอบมาตรฐานวัดเชิงพฤติกรรมที่มีความตรงและความเที่ยงสูง วิเคราะห์ข้อมูล โดยใช้สถิติที่เหมาะสมจัดทำข้อเสนอแนะสำหรับการดำเนินโครงการหรือโปรแกรมต่อไป ตลอดจนการปรับปรุงและแก้ไขจุดหมายและวัตถุประสงค์เฉพาะต่าง ๆ

 **2.1.3 ประเภทของการประเมิน**

 ประเภทของการประเมินโครงการแบ่งได้ตามลักษณะเกณฑ์การแบ่ง ได้แก่

 2.1.3.1 ศิริชัย กาญจนวาสี (2542, น. 47-48) แบ่งไว้ 3 ลักษณะแพทตัน (Patton, 2004, p. 277) แบ่งตามมิติการประเมินต่าง ๆ 1 ลักษณะ และพิสณุ ฟองศรี (2550, น. 11-15) แบ่งตามช่วงเวลา เพื่อเอื้อต่อการประเมินอีก 1 ลักษณะ รวมเป็น 5 ประเภท ดังนี้

 1) แบ่งตามวัตถุประสงค์การประเมิน

 การแบ่งตามเกณฑ์วัตถุประสงค์การประเมินแบ่งได้เป็น 2 ประเภท คือ

 1.1) การประเมินความก้าวหน้า (Formative Evaluation) เป็นการประเมินระหว่างการดำเนินงานโดยพิจารณาความก้าวหน้าของสิ่งที่ประเมินว่าจำเป็นต้องมีการปรับปรุงเปลี่ยนแปลงส่วนใด เพื่อให้เกิดความเหมาะสมและทำให้การดำเนินงานมีประสิทธิภาพมากขึ้น

 1.2) การประเมินผลสรุป (Summative Evaluation) เป็นการประเมินเมื่อสิ้นสุดการดำเนินงานเพื่อตัดสินความสำเร็จว่าบรรลุวัตถุประสงค์หรือเป้าหมายมากน้อยเพียงใดหรือบรรลุเป้าหมายที่ควรจะเป็นเพียงใด

 2) แบ่งตามช่วงเวลาของการประเมิน

 การแบ่งตามเกณฑ์ช่วงเวลาของการประเมินแบ่งได้ 8 ประเภท ดังนี้

 2.1) การประเมินความต้องการจำเป็น (Needs Assessment) เป็นการประเมินความต้องการจำเป็นในเบื้องต้น ก่อนที่จำทำสิ่งใด ๆ ซึ่งมีประโยชน์ต่อการกำหนดนโยบายและ
การวางแผน เพื่อให้ได้แนวคิดของการดำเนินงานที่สามารถสนองความต้องการของกลุ่มเป้าหมายได้

 2.2) การประเมินความเป็นไปได้ (Feasibility Evaluation) เป็นการประเมิน
เพื่อพิจารณาความเป็นไปได้ของสิ่งที่จะดำเนินการ โดยศึกษาวิเคราะห์ถึงปัจจัยที่จำเป็นต่อความสำเร็จซึ่งจะพบการประเมินประเภทนี้ได้มากในการประเมินโครงการขนาดใหญ่ โดยมักจะประเมินในด้านการตลาดหรืออุปสงค์ ด้านเทคนิค ด้านการเงินด้านเศรษฐกิจ ด้านสังคม และ
ด้านสภาพแวดล้อม

 2.3) การประเมินปัจจัยนำเข้า (Input Evaluation) เป็นการประเมินสิ่งที่ป้อนเข้าสู่การดำเนินงานว่ามีความเหมาะสมเพียงใดก่อนที่จะเริ่มดำเนินงาน เช่น คน วัตถุดิบ อุปกรณ์ เครื่องมือ และงบประมาณ เป็นต้น

 2.4) การประเมินกระบวนการ (Process Evaluation) เป็นการประเมินกระบวนการดำเนินงานตามที่กำหนด โดยประเมินในขณะที่กำลังดำเนินงานอยู่ เพื่อใช้ผลการประเมินไปปรับปรุงหรือเพิ่มประสิทธิภาพในการดำเนินงานการประเมินผลผลิตหรือผลผลิต (Output/Product Evaluation) เป็นการประเมินผลที่ได้จากสิ่งที่ประเมินหรือผลการดำเนินงาน โดยตรงตามวัตถุหรือเป้าหมายของสิ่งที่ประเมินว่ามากน้องเพียงใด

 2.5) การประเมินผลผลิตหรือผลผลิต (Output/Product Evaluation) เป็นการประเมินผลที่ได้จากสิ่งที่ประเมิน หรือผลการดำเนินงานโดยตรงตามวัตถุประสงค์หรือเป้าหมายของสิ่งที่ประเมินว่ามากน้อยเพียงใด

 2.6) การประเมินผลลัพธ์หรือผลกระทบ (Outcome/Impact Evaluation)
เป็นการประเมินผลที่ได้ อันเนื่องมาจากผลของสิ่งที่ประเมินหรือการดำเนินงานทั้งที่คาดหวังและไม่ได้คาดหวัง ซึ่งเป็นผลทั้งทางบวกและทางลบ เพื่อนำผลไปประกอบการตัดสินใจในการหยุด ยกเลิก ปรับหรือขยายสิ่งที่ประเมินนั้น ๆ

 2.7) การประเมินด้วยการติดตามเมื่อดำเนินงานเสร็จสิ้นไปแล้วระยะหนึ่ง(Follow Up Evaluation) เป็นการประเมินผลลัพธ์หรือผลกระทบ แต่การประเมินเมื่อการดำเนินงานเสร็จไปแล้วระยะหนึ่ง อาจเป็น 6 เดือน1 หรือ 2 ปี เพื่อคอยดูผลที่จะเกิดขึ้นให้ได้ชัดเจน บางครั้งเรียกว่าการติดตามหลังสิ้นสุดการดำเนินงาน แต่เพื่อไม่ให้สับสนกับคำว่าการติดตามระหว่างการดำเนินงาน จึงใช้คำนี้แทน

 2.8) การประเมินงานประเมิน (Meta Evaluation) เป็นการประเมินผลของการประเมินอีกครั้งหนึ่ง เพื่อพิจารณาคุณภาพโดยศึกษาความถูกต้องและความเหมาะสมของการประเมินในด้านต่าง ๆ การประเมินในประเภทนี้ยังไม่แพร่หลายมากนัก

 การเรียกชื่อการประเมินต่าง ๆ ข้างต้น บางครั้งอาจมีชื่อเรียกต่างกันออกไปบ้างเช่นการประเมินความพยายาม และการประเมินความพร้อม เป็นต้น นอกจากนี้การประเมินบางประเภทอาจประเมินร่วมกันและเรียกชื่อเป็นอย่างอื่น เช่น การประเมินความต้องการจำเป็น และ
การประเมินความเป็นไปได้ ถ้าประเมินร่วมกันอาจเรียกว่าการประเมินบริบท เป็นต้น

 ถ้าเป็นโครงการใหญ่ ๆ ที่มีความสำคัญ อาจประเมินทั้งหมดหรือค่อย ๆ ลดบางหัวข้อลงตามสภาพการณ์ที่ต้องการใช้สารสนเทศจากการประเมินหรือบริบทที่เอื้ออำนวยหรือถ้าใช้ในรูปแบบการประเมินบางรูปแบบก็จะกำหนดให้ประเมินหลายหัวข้ออยู่แล้วตามแนวทางของรูปแบบนั้น ๆ

 3) แบ่งตามผู้ประเมิน

 การแบ่งตามเกณฑ์ผู้ประเมินแบ่งได้ 2 ประเภท คือ

 3.1) การประเมินโดยผู้ประเมินภายใน (Internal Evaluator Evaluation)

ผู้ประเมินเป็นบุคลากรที่เกี่ยวข้องหรือปฏิบัติงานกับสิ่งที่ประเมินนั้น หรือปฏิบัติงานในองค์การที่รับผิดชอบสิ่งที่ประเมินซึ่งมีข้อดี คือ ทราบรายละเอียดของสิ่งที่ประเมินแต่มักมีข้อเสียเรื่อง
การลำเอียง (Bias) เข้าข้างตนเองเสมอ

 3.2) การประเมินโดยผู้ประเมินภายนอก (External Evaluator Evaluation)
ผู้ประเมินเป็นบุคคลภายนอกที่ไม่ได้เกี่ยว หรือไม่ได้ปฏิบัติงานกับสิ่งที่ประเมินโดยตรง อาจเป็นบุคลากรของหน่วยงานอื่นหรือหน่วยงานกลาง ซึ่งมีข้อดี คือ ความเป็นกลาง แต่มีข้อเสีย คือ มักจะทราบรายละเอียดของสิ่งที่ประเมินไม่ดีพอ และอาจไม่ได้รับความร่วมมือจากผู้เกี่ยวข้อง โดยเฉพาะถ้าเห็นว่าเป็นการจับผิด

 การแบ่งประเภทการประเมินข้างต้นอาจมีการดำเนินการในลักษณะผสม เช่นประเมินร่วมกันระหว่างประเมินภายในกับภายนอก หรือมีการประเมินทั้งความก้าวหน้าและผลสรุป

 4) แบ่งตามมิติการประเมินต่าง ๆ

 การแบ่งตามเกณฑ์มิติต่าง ๆ ในการประเมิน แบ่งได้ 4 ประเภท คือ

 4.1) แบ่งตามวัตถุประสงค์ แบ่งได้เป็น การประเมินความก้าวหน้าประเมินผลสรุป และประเมินเพื่อการพัฒนา

 4.2) แบ่งตามข้อมูล แบ่งได้เป็น ข้อมูลเชิงปริมาณ คุณภาพ และแบบผสม

 4.3) แบ่งตามการประเมิน แบ่งได้เป็นเชิงธรรมชาติ และเชิงทดลอง หรือเชิงระบบ

 4.4) แบ่งตามจุดเน้นที่ประเมิน แบ่งได้เป็น การประเมิน กระบวนการ ผลลัพธ์ ผลกระทบ การวิเคราะห์ค่าใช้จ่ายกับการตอบแทน และการวิเคราะห์ต้นทุนกับประสิทธิผล

 การแบ่งตามมิติดังกล่าวตามแนวคิดของแพทตัน (Patton, 2004, p. 247) ไม่ได้มีจุดประสงค์จะแบ่งประเภทให้แยกจากกันเด็ดขาด เพียงเป็นการเน้นให้เห็นว่าจะใช้การประเมินตามมิติใดก็ตาม ขอให้นำผลการประเมินไปใช้ประโยชน์ได้เท่านั้น คล้ายกับสุภาษิตจีนที่ว่า ไม่ว่าจะเป็นแมวขาวหรือแมวดำขอให้จับหนูได้เป็นพอ นั่นเอง

 5) แบ่งตามช่วงเวลาเพื่อเอื้อต่อการประเมิน

 จากการแบ่งประเภทการประเมินตามเกณฑ์ต่าง ๆ ข้างต้นจะมีการแบ่งที่ซ้ำซ้อนกันขึ้นอยู่กับวัตถุประสงค์ในการแบ่งซึ่งถ้าจะสรุปโดยรวมแล้วประเภทการประเมินต่าง ๆ สามารถจัดได้เป็นกลุ่มใหญ่ ๆ ตามช่วงเวลาเป็น 3 กลุ่ม คือ 1) กลุ่มก่อนดำเนินงาน 2) กลุ่มระหว่างดำเนินงานและ 3) กลุ่มเมื่อสิ้นสุดการดำเนินงาน

 การแบ่งประเภทการประเมินตามช่วงเวลาจะเหมาะสำหรับการประเมินโครงการเพราะการดำเนินโครงการจะต้องมีการเขียนโครงการ วางแผนการเตรียมความพร้อมต่าง ๆ
ก่อนดำเนินโครงการหรือถ้าสนใจในแง่เศรษฐศาสตร์ก็อาจพิจารณาด้านการเงิน เช่น ประเมินด้วยการวิเคราะห์ค่าใช้จ่ายหรือต้นทุนต่าง ๆ เป็นต้น หลังจากนั้นจะนำโครงการไปสู่การปฏิบัติตามขั้นตอนรายละเอียดต่าง ๆ ที่ได้กำหนดไว้ซึ่งถือว่าเป็นช่วงระหว่างดำเนินงานและเมื่อสิ้นสุดโครงการก็จะพิจารณาผลต่าง ๆ ถ้าสนใจในแง่เศรษฐศาสตร์ก็ประเมินเกี่ยวกับต้นทุนต่าง ๆ
ได้เช่นกัน

 อย่างไรก็ตามการนำสาระการแบ่งประเภทการประเมินจากทั้ง 5 ประเภท มาสรุปอาจจะไม่ครอบคลุมการประเมินทุกประเภท โดยเฉพาะการประเมินใหม่ ๆ ที่อาจมีผู้จัดกลุ่มไว้
แต่เห็นว่าเพียงพอที่จะเอื้อต่อการนำไปปฏิบัติการประเมินสิ่งต่าง ๆ โดยเฉพาะอย่างยิ่งการประเมินโครงการได้สะดวกกว่าการจัดแบ่งด้วยเกณฑ์อื่น ๆ นั่นคือเน้นให้นำไปสู่การประเมินได้อย่างเป็นรูปธรรม และนำผลไปใช้ประโยชน์ตามแนวคิดข้างต้นที่ว่า ไม่ว่าจะเป็นการประเมินประเภทใดประเมินอะไร ประเมินโดยใคร ด้วยวิธีการใดก็ตาม ขอให้มีการประเมินและนำผลไปใช้ประโยชน์แก่ผู้รับบริการหรือประชาชนรวมทั้งผู้เกี่ยวข้องได้นั่นเอง ดังคำกล่าวของ (Stake, 2004, p. 2007) ที่ว่าการประเมินในช่วงที่ผ่านมายึดหลักการ ทฤษฎีต่าง ๆ มากจนกลายเป็นข้อจำกัดจนทำให้ยากที่จะนำไปใช้ได้จริง

 สำหรับการยึดแนวทางการประเมินตามช่วงเวลาที่เอื้อต่อการนำไปปฏิบัติข้างต้นนอกจากจะมีความสะดวกแล้วก็ยังเปิดโอกาสให้มีทางเลือกให้มีการประเมินได้ โดยถ้าสิ่งที่จะมีการประเมินหรือโครงการมีความสำคัญและอยู่ในวิสัยที่ประเมินทั้ง 3 ช่วงเวลาได้ ก็ควรประเมินให้ครอบคลุม ถ้ามีข้อจำกัดหรืออุปสรรค เช่น ไม่สามารถจะประเมินก่อนดำเนินงานหรือก่อนดำเนินโครงการได้ เพราะช่วงเวลาผ่านมาเข้าสู่ระยะระหว่างดำเนินงานหรือเสร็จสิ้นไปแล้ว หรือด้วยสาเหตุต่าง ๆ ก็อาจประเมินช่วงระหว่างดำเนินงานหรือเมื่อเสร็จสิ้นโครงการได้ ซึ่งตามความเห็นและหัวใจสำคัญของการประเมินสิ่งต่าง ๆ หรือการประเมินโครงการ คือ ความสำเร็จหรือผลของโครงการเมื่อได้ดำเนินโครงการสิ้นสุดแล้วนั่นเอง

 จากแนวคิดข้างต้นเกี่ยวกับประเภทการประเมิน ถ้าจะยึดหลักความถี่ในการนำไปใช้ประเมินสิ่งต่าง ๆ หรือประเมินโครงการ จะพบว่าอาจแบ่งได้เป็น 2 กลุ่มใหญ่ ๆ คือ กลุ่มที่ใช้กันทั่วไปมีความถี่ในการใช้สูงและกลุ่มที่ใช้กันน้อยมีความถี่ต่ำเพราะค่อนข้างซับซ้อนและต้องใช้ทรัพยากรมาก เหมาะสำหรับสิ่งที่ประเมินหรือโครงการขนาดใหญ่ บุคลากรหรือหน่วยงาน
ที่ประเมินมีศักยภาพสูงจึงทำได้ การจัดกลุ่มประเภทการประเมินตามความถี่ในการนำไปใช้ดังกล่าว แสดงดังตารางข้างล่างนี้

**ตารางที่ 2.1**

*การจัดกลุ่มประเภทการประเมินตามความถี่ในการนำไปใช้*

|  |  |  |
| --- | --- | --- |
| ช่วงเวลา | ใช้มาก | ใช้น้อย |
| ก่อนดำเนินงาน | 1. บริบท2. ปัจจัยนำเข้า | 1. ความต้องการจำเป็น2. ความเป็นไปได้3. การวิเคราะห์ค่าใช้จ่ายกับ ผลตอบแทน4. การวิเคราะห์ต้นทุนกับประสิทธิผล |
| ระหว่างดำเนินงาน | 1. กระบวนการ | 1. ความก้าวหน้า |
| สิ้นสุดการดำเนินงาน | 1. ผลผลิต2. ผลลัพธ์ | 1. ผกระทบ2. การประเมินด้วยการติดตาม หลังสิ้นสุดการดำเนินงาน3. การประเมินงานประเมิน |

 จากตารางที่ 2.1 ในกลุ่มประเภทการประเมินที่ใช้มาก เพราะเป็นส่วนประกอบของรูปแบบ CIPP ซึ่งบางครั้งก็ไม่สอดคล้องกับรูปแบบการประเมินหรือสภาพ เช่น การประเมินบริษัทต้องประเมินก่อนการดำเนินงาน แต่ในทางปฏิบัติบ่อยครั้งที่พบว่าต้องประเมินเมื่อดำเนินงานไปแล้ว ทำให้ไม่สามารถนำผลไปตัดสินใจก่อนการดำเนินงานได้ ดังนั้น ในที่นี้จะเน้นการรวมกลุ่มการประเมินที่ใช้กันมากเข้าด้วยกัน โดยก่อนดำเนินงานถือว่าเป็นการประเมินความพร้อม เพราะพอจะอนุโลมในการประเมินด้วยการหาข้อมูลย้อนหลังเมื่อดำเนินงานหรือโครงการไปแล้วได้
โดยเน้นปัจจัยนำเข้าต่าง ๆ รวมทั้งตัวโครงการที่เขียนขึ้นมา ส่วนการประเมินระหว่างดำเนินงานจะเน้นกระบวนการขั้นตอนต่าง ๆ และการประเมินเมื่อสิ้นสุดการดำเนินงานหรือสิ้นสุดโครงการจะเน้นผลต่าง ๆ (พิสณุ ฟองศรี, 2550, น. 11-17)

 2.2.3.2 อุทุมพรทองอุไทย (2537, น. 57) กล่าวถึงการประเมินโครงการว่ามีด้วยกัน
4 ประเภทประกอบด้วย

 1) การประเมินสภาพแวดล้อม (Context Evaluation) เป็นการประเมินเพื่อให้ได้แนวทางในการกำหนดวัตถุประสงค์และเป้าหมายของโครงการเป็นการอธิบายเงื่อนไขที่เป็นจริงและที่พึงปรารถนาในสภาพแวดล้อมนั้น ๆ ข้อสรุปของการประเมินสภาพแวดล้อม คือหาจุดมุ่งหมายหรือวัตถุประสงค์หรือเป้าหมายที่เหมาะสมของโครงการ

 2) การประเมินปัจจัยเบื้องต้นหรือปัจจัยนำเข้า (Input Evaluation) เป็นการประเมินเพื่อให้ได้ข้อมูลสำหรับการตัดสินใจเกี่ยวกับทุกสิ่งที่จะเอื้อต่อการดำเนินโครงการเช่นทรัพยากรบุคคลเงินงบประมาณและเวลาเป็นต้น

 3) การประเมินกระบวนการ (Process Evaluation) เป็นการประเมินเพื่อให้ได้ข้อมูลเกี่ยวกับวิธีปฏิบัติโครงการข้อดี ข้อบกพร่องของการปฏิบัติโครงการและวิธีปฏิบัติโครงการต่อไป

 4) การประเมินผลผลิต(Product Evaluation) เป็นการประเมินเพื่อหาข้อมูลที่เป็นผลของการดำเนินโครงการ การประเมินโครงการแบ่งตามระยะเวลาโดยทั่วไปมีด้วยกัน
3 ประเภทคือ

 4.1) การประเมินก่อนเริ่มโครงการเป็นการประเมินขั้นวางแผนโครงการด้านความเหมาะสมของโครงการและวิเคราะห์ผลตอบแทนโครงการ ประกอบด้วยการวิเคราะห์ค่าใช้จ่ายกับผลกำไร การวิเคราะห์ค่าใช้จ่ายกับประสิทธิผล

 4.2) การประเมินระหว่างการดำเนินงานโครงการเป็นการประเมินในช่วงเวลาของการปฏิบัติงานโครงการเพื่อตรวจสอบว่าการดำเนินงานเป็นไปตามแผนที่กำหนดหรือไม่มีปัญหาและอุปสรรคอะไรบ้างจะได้แก้ไขทันท่วงทีเพื่อให้การดำเนินงานเป็นไปอย่างมีประสิทธิภาพ

 4.3) การประเมินหลังการดำเนินงานโครงการเป็นการประเมินเมื่อการปฏิบัติงานโครงการเสร็จสิ้นลงแล้ว เพื่อเป็นการมองโดยภาพรวมว่าวัตถุประสงค์ของโครงการเป็นเช่นไรทรัพยากรของโครงการเป็นอย่างไรมีความสำเร็จหรือล้มเหลวเพียงใดมีปัญหาและอุปสรรคอะไรบ้างหรือไม่หากมีการดำเนินงานโครงการช่วงต่อไปจะมีการปรับปรุงเปลี่ยนแปลงอะไรบ้าง

 2.2.3.3 ไพศาลหวังพานิช (2533, น. 56-57) กล่าวถึง การประเมินโครงการที่

สำคัญมี 2 ประเภทคือ

 1) แบ่งตามวัตถุประสงค์ของการประเมินหรือยึดความต้องการในการประเมินเป็นหลักมี2 ประเภทคือ

 1.1) การประเมินความก้าวหน้าของโครงการ (Formative Evaluation) หรือการประเมินระหว่างการดำเนินงานตามโครงการการประเมินประเภทนี้มุ่งตรวจสอบควบคุม กำกับดูแลการดำเนินการตลอดจนศึกษาความก้าวหน้าปัญหาข้อบกพร่องต่าง ๆ ของโครงการ
เพื่อประโยชน์ของการแก้ปัญหาต่าง ๆ ให้งานดำเนินไปอย่างราบรื่นและมีประสิทธิภาพ

 1.2) การประเมินผลสรุป (Summative Evaluation) หรือการประเมิน
เมื่อเสร็จสิ้นโครงการการประเมินประเภทนี้เป็นการประเมินเมื่อสิ้นสุดโครงการแล้วซึ่งจะทำให้ทราบถึงผลที่ได้รับที่เกิดขึ้นบรรลุตามวัตถุประสงค์ที่วางไว้หรือไม่

 2) แบ่งตามลำดับการบริหารโครงการมี 3ประเภท คือ

 2.1) การประเมินก่อนเริ่มโครงการ (Pre-evaluation) เป็นการประเมินสภาพความพร้อมความเหมาะสม ความจำเป็น ตลอดจนปัจจัยต่าง ๆ ที่เกี่ยวข้องกับโครงการรวมถึงการประเมินตัวโครงการที่กำหนดขึ้นด้วย

 2.2) การประเมินขณะดำเนินการ (Midterm-Evaluation) เป็นการประเมินกระบวนการปฏิบัติงานในด้านต่าง ๆ ของโครงการโดยมีเป้าหมายเพื่อตรวจสอบการดำเนินงานตามแผนตลอดจนความก้าวหน้าอุปสรรคต่าง ๆ หรือกล่าวได้ว่าเป็นการประเมินความก้าวหน้าของโครงการนั่นเอง

 2.3) การประเมินหลังการดำเนินการ (Final-Evaluation) จัดเป็นการประเมินผล สรุปซึ่งกระทำในระยะสิ้นสุดโครงการโดยมักให้ความสนใจผลผลิต (Output) ผลที่ได้รับ (Effect) และผลกระทบ (Impact) ของโครงการ

 จากแนวคิดดังกล่าวสรุปได้ว่า การจะเลือกรูปแบบการประเมินโครงการประเภทใดนั้นขึ้นอยู่กับวัตถุประสงค์ของการประเมินเป็นสำคัญส่วนผู้ประเมินนั้น ได้กำหนดวัตถุประสงค์ไว้แล้วจึงเลือกกำหนดรูปแบบการประเมิน ที่สอดคล้องกับวัตถุประสงค์ที่กำหนดไว้ประเภทของการประเมินโครงการจึงสรุปได้ว่าแบ่งเป็น 3 ประเภทได้แก่

 1) การประเมินผลโครงการก่อนดำเนินงานหรือการประเมินผลก่อนการดำเนินโครงการ

 2) การประเมินผลโครงการขณะดำเนินงานหรือการประเมินผลโครงการขณะดำเนินโครงการ

 3) การประเมินผลโครงการภายหลังสิ้นสุดการดำเนินงานหรือการประเมินภายหลังสิ้นสุดในโครงการ

 **2.1.4 รูปแบบการประเมินโครงการรูปแบบการประเมิน CIPPIEST**

 การประเมินรูปแบบซิปป์ (CIPPIEST Model) ของแดเนียลแอลสตัฟเฟิลบีม ซึ่งมีสาระสำคัญที่น่าสนใจนำมาพิจารณาทำความเข้าใจ ดังนี้

 รูปแบบการประเมิน CIPPIEST คือ ส่วนปรับขยายของรูปแบบการประเมิน CIPP
โดยปรับขยายการประเมินผลผลิต (Product Evaluation) ออกเป็นการประเมินผลกระทบ (Impact Evaluation) การประเมินประสิทธิผล (Effectiveness Evaluation) การประเมินความยั่งยืน (Sustainability Evaluation) และการประเมินการถ่ายทอดส่งต่อ(Transportability Evaluation) ของสิ่งที่ได้รับการประเมิน ซึ่งมักได้แก่โครงการ แผนงานหรือสิ่งแทรกแซงต่าง ๆ โดยที่ส่วนขยายของมิติการประเมินที่เพิ่มขึ้นนี้ มีความหมายครอบคลุมรวมถึงการประเมินผลผลิตเดิมและ
การประเมินผลลัพธ์นั่นเอง ทั้งนี้ความหมายของมิติการประเมินที่เพิ่มขึ้น พิจารณาได้จากการ
ตั้งคำถามรูปแบบการประเมินทั้งที่เป็นการประเมินเป็นระยะ ๆ และการประเมินสรุปรวม เหล่านี้เป็นต้น

 การประเมินด้านต่าง ๆ มีรายละเอียด ดังนี้

 1. การประเมินสภาพแวดล้อม (Context Evaluation) การประเมินบริบทหรือสภาพแวดล้อมนั้น (Daniel L. Stufflebeam, 2004, pp. 245-259 ; อ้างถึงใน พิสณุ ฟองศรี, 2550, น. 84-86) อธิบายว่าเป็นการประเมินสภาพทั่ว ๆ ไปที่เกี่ยวกับวัตถุประสงค์ของโครงการ ซึ่งสอดคล้องกับ อุทุมพร ทองอุไทย (2537, น. 59) กล่าวว่าการประเมินบริบทของโครงการมีจุดมุ่งหมาย
เพื่อให้ได้แนวทางในการกำหนดวัตถุประสงค์และเป้าหมายของโครงการเป็นการอธิบายเงื่อนไข
ที่เป็นจริงและที่พึงปรารถนาในสภาพแวดล้อมนั้น ๆ วิธีการที่ใช้ในการประเมินบริบทนั้นส่วนใหญ่เป็นการศึกษาเชิงประจักษ์ (Empirical Studies) เพื่อกำหนดความต้องการที่ยังไม่ได้รับการตอบสนองรวมทั้งการวิเคราะห์แนวความคิดโดยอาศัยทั้งทางทฤษฎีและความคิดเห็นของผู้
ที่เกี่ยวข้องบรรยายสภาพที่เป็นจริงเปรียบเทียบกับสภาพที่น่าจะเป็นหรือคาดหวังว่าควรจะเป็นข้อสรุปของการประเมินคือหาจุดมุ่งหมายและเป้าหมายที่เหมาะสมของโครงการ และสมหวัง
พิธิยานุวัฒน์ (2549, น. 222) อธิบายว่าการประเมินสภาพแวดล้อมของโครงการเป็นการประเมิน
เพื่อเลือกวัตถุประสงค์ของโครงการด้วยการอธิบายเงื่อนไข ที่เป็นจริงกับที่พึงประสงค์หรือเพื่อให้ได้แนวทางในการกำหนดวัตถุประสงค์ของโครงการ ด้วยการอธิบายเงื่อนไขที่เป็นจริงกับที่พึงประสงค์ และยังสอดคล้องกับ สุขุม มูลเมือง (2530, น. 72) อธิบายว่าการประเมินสภาพแวดล้อมของโครงการเป็นการประเมิน เพื่อให้ได้มาซึ่งเหตุผล เพื่อช่วยในการกำหนดวัตถุประสงค์
ของโครงการโดยเน้นความสัมพันธ์ที่เกี่ยวข้องกับความต้องการเงื่อนไขที่เป็นจริงต่าง ๆ เกี่ยวกับสภาพแวดล้อมเป็นการประเมินมุ่งเปรียบเทียบระหว่างสภาพที่คาดหวัง เพื่อให้ทราบว่าวัตถุประสงค์ใดบ้างที่สามารถและไม่สามารถบรรลุเป้าหมายได้และเป็นการตรวจสอบดูว่าวัตถุประสงค์ของโครงการจะบรรลุเป้าหมายจริงหรือไม่หรืออาจกล่าวได้ว่าเป็นการประเมินเพื่อตรวจสอบวัตถุประสงค์ของโครงการนั่นเอง

 2. การประเมินปัจจัยนำเข้า (Input Evaluation) เป็นการจัดหาข้อมูลเพื่อใช้ในการตัดสินความเหมาะสมของแผนงานต่าง ๆ ที่จัดขึ้น โดยดูว่าข้อมูลนั้นจะมีส่วนช่วยให้บรรลุจุดมุ่งหมายของโครงการหรือไม่ และเป็นการประเมินปัจจัยของหน่วยระบบบริหารจัดการได้แก่คนเงินงบประมาณเวลาวัสดุอุปกรณ์ และวิธีการจัดการที่จำเป็นต้องใช้ในการบริหารโครงการสอดคล้องกับ สมหวัง พิธิยานุวัฒน์ (2549, น. 221) อธิบายว่าการประเมินปัจจัยของโครงการ
เป็นการประเมินเพื่อตัดสินใจว่าจะเลือกจัดแผนงานให้เหมาะสมได้อย่างไร และสมพิศ โสดารักษ์ (2542, น. 56) กล่าวว่า การประเมินปัจจัยของโครงการ เป็นการประเมินให้ได้ข้อมูลมาตัดสินใจเกี่ยวกับทุกสิ่งที่เกี่ยวข้องกับการดำเนินงานโครงการเช่นคนเงินวัสดุอุปกรณ์

 3. การประเมินกระบวนการ (Process Evaluation) เมื่อแผนดำเนินการได้รับอนุมัติและลงมือทำการประเมินกระบวนการจำเป็น ต้องได้รับการเตรียมการเพื่อให้ข้อมูลย้อนกลับ(Feedback) แก่ผู้รับผิดชอบและผู้ดำเนินการทุกลำดับขั้น การดำเนินงานของโครงการเป็นการประเมินระหว่างการปฏิบัติงานโครงการ สอดคล้องกับ สมพิศ โสดารักษ์ (2542, น. 56) กล่าวว่า การประเมินกระบวนการดำเนินงานของโครงการ เป็นการประเมิน เพื่อให้ได้ข้อมูลหรือคำตอบเกี่ยวกับความเหมาะสมของการปฏิบัติงานตามขั้นตอนต่าง ๆ และตามระยะเวลาที่กำหนดไว้ในโครงการรวมทั้งการค้นหาจุดเด่นจุดด้อยและแนวทางปรับปรุงแก้ไขในการปฏิบัติงานโครงการ
เพื่อประโยชน์ในการดำเนินงานโครงการในระยะเวลาที่เหลืออยู่ต่อไป

 4. การประเมินผลผลิต (Product Evaluation) มีจุดหมายเพื่อวัดและแปลความหมายของความสำเร็จ ไม่เฉพาะเมื่อสิ้นสุดวัฎจักรของโครงการเท่านั้นแต่ยังมีความจำเป็นยิ่งในระหว่างการปฏิบัติตามโครงการด้วย และการประเมินผลผลิตของโครงการเป็นการประเมินเมื่อโครงการสิ้นสุดลง สอดคล้องกับ เยาวดีรางชัยกุล วิบูลย์ศรี (2546, น. 8-9) กล่าวว่าผลิตผล (Product) หมายถึงผลที่ได้รับจากการกระทำใด ๆ

 5. การประเมินผลกระทบ เป็นการประเมินโดยตั้งคำถามว่า สิ่งที่ผู้รับผลประโยชน์ (จากโครงการหรือสิ่งแทรกแซง) ได้รับเกินไปกว่าเป้าหมายความต้องการที่จะได้รับตอบสนอง
ตามความต้องการจำเป็นนั้นคืออะไรบ้าง คำถามนี้ชี้ให้เห็นว่าไม่ว่าสิ่งที่ได้รับเกินไปกว่าที่กำหนดไว้นั้นจะเป็นไปในทางบวกหรือทางลบก็ล้วนแต่เป็นผลกระทบทั้งสิ้น

 6. การประเมินประสิทธิผล เป็นการประเมินโดยตั้งคำถามว่า โครงการหรือสิ่งแทรกแซงบรรลุ ตอบสนองความต้องการจำเป็นของกลุ่มผู้รับประโยชน์ได้อย่างครอบคลุมหรือไม่

 7. การประเมินความยั่งยืน เป็นการประเมิน โดยตั้งคำถามว่า แนวทางการปฏิบัติอย่างเป็นระบบหรือเป็นทางการ เกี่ยวกับการนำโครงการไปใช้ให้ประสบผลสำเร็จอย่างยั่งยืนคืออะไร คำถามดังกล่าวมุ่งพิจารณาประเมินความคงอยู่หรือความต่อเนื่องในการทำโครงการ ที่ประสบผลสำเร็จไปใช้ รวมถึง วิธีการในการรักษาไว้ซึ่งความสำเร็จของโครงการดังกล่าว

 8. การประเมินการถ่ายทอดส่งต่อ เป็นการประเมินโดยตั้งคำถามว่า มีการนำโครงการหรือ สิ่งแทรกแซงที่ประสบความสำเร็จไปประยุกต์หรือ ปรับปรุงใช้ในที่อื่น ๆ หรือไม่จะเห็นว่ามิติการประเมินที่เพิ่มขึ้นทั้ง 4 ด้าน

 จากการขยายการประเมินผลผลิต ตามรูปแบบการ ประเมิน CIPP เดิมนั้น แท้ที่จริงก็คือ การประเมินในส่วนที่สตัฟเฟิลบีม เรียกว่า “ผลลัพธ์” (Outcomes) ของโครงการนั่นเอง เพียงแต่เป็นการจำแนกและตั้ง คำถามการประเมินให้ชัดเจนยิ่งขึ้น ดังนั้นวิธีการนำรูปแบบการประเมิน CIPPIEST ไปใช้จึงยังคงมีลักษณะเช่นเดียวกับการใช้รูปแบบการประเมิน CIPP ที่กล่าวผ่านมา
ไม่ว่าจะเป็นเรื่องเกี่ยวกับคุณค่าของ แต่ละมิติ รวมทั้งใช้ข้อมูลทั้งเชิงปริมาณและเชิงคุณภาพ สำหรับนำมาวิเคราะห์ สรุป ตีความผลการประเมิน ทั้งนี้แหล่งที่มาของข้อมูลในการประเมินก็ต้องเก็บรวบรวม หรือได้มาอย่างหลากหลาย ครอบคลุมผู้มีส่วนได้ส่วนเสียทั้งหมด ทั้งที่เป็นทีมผู้ปฏิบัติงานในโครงการ ผู้รับผลประโยชน์จากโครงการ ผู้บริหารหรือผู้เป็นเจ้าของโครงการ รวมทั้งข้อมูลจากเอกสาร บันทึกต่าง ๆ ประกอบด้วยเช่นกัน

 สรุป

 รูปแบบการประเมิน CIPP และ CIPPIEST ที่นำมาใช้ในการประเมินสิ่งที่ได้รับการประเมินควรใช้ ประเมินเป็นระยะ ๆ และประเมินสรุปรวม โดยใช้ เทคนิควิธีการเก็บรวบรวมข้อมูลอย่างหลากหลาย สอดคล้องกับประเด็นย่อย ๆ ที่ต้องการประเมินใน

 การประเมินโครงการอาหารเสริม (นม) โรงเรียนในสังกัดองค์การปกครองส่วนท้องถิ่น จังหวัดบึงกาฬ ครั้งนี้ผู้วิจัยเลือกใช้การประเมินโครงการตามรูปแบบซิปป์ (CIPPIEST Model) ของ (Daniel L. Stufflebeam, 2004, pp. 245-259, อ้างถึงใน พิสณุ ฟองศรี, 2550, น. 84-86) เพื่อใช้ในการประเมินโครงการครอบคลุมองค์ประกอบในการจัดทำโครงการ เพื่อที่จะให้ได้ข้อสนเทศ
ที่สำคัญเป็นข้อมูลที่นำมาพัฒนาและปรับปรุงโครงการให้บรรลุวัตถุประสงค์ยิ่งขึ้นต่อไป

 **2.1.5 ประโยชน์ของการประเมินโครงการ**

 Anderson & Ball (1978, pp. 14–35, อ้างถึงใน รัตนะ บัวสนธ์, 2540, น. 18-19)
ได้อธิบายบทบาทและประโยชน์ของการประเมินโครงการในด้านวัตถุประสงค์ต่าง ๆ ไว้ 6 ประการ ดังนี้

 1. เพื่อช่วยในการตัดสินใจนําโครงการไปใช้ ซึ่งได้แก่การประเมินว่าโครงการ
ที่จัดทําขึ้นนั้น มีความจําเป็นมากน้อยหรือมีความสมเหตุสมผลหรือไม่ มีความเป็นไปได้หรือคุ้มค่ากับเงินทุนค่าใช้จ่ายต่าง ๆ เพียงไร โครงการเป็นที่ต้องการสําหรับกลุ่มเป้าหมายหรือจะได้รับการสนับสนุนแค่ไหน ร่วมทั้งขนาดและขอบเขตการนําโครงการไปใช้กว้างหรือแคบเป็นต้น ข้อมูลจากการประเมินเหล่านี้ จะช่วยในการนํามาประมวลสรุปตัดสินใจสําหรับผู้บริหารหรือแหล่งทุนที่จะตัดสินใจอนุมัติการนําโครงการดังกล่าวไปดําเนินการใช้ต่อไป

 2. เพื่อช่วยในการตัดสินใจเกี่ยวกับการดําเนินโครงการ โดยต่อเนื่องต่อไปหรือการขยายโครงการและการรับรองโครงการ ซึ่งได้แก่การประเมินภายหลังจากโครงการได้ดําเนินการเสร็จสิ้นไปแล้ว (ตามระยะเวลาที่กําหนดไว้) เป็นการประเมินเพื่อจะรู้ว่าโครงการดังกล่าวยังมีความจำเป็นต้องจัดให้มีอยู่อีกต่อไป หรือไม่ผลที่ได้จากการดําเนินโครงการได้รับผลตอบแทนคุ้มค่ากับทุนที่สูญเสียไปมากน้อยเพียงใด และโครงการที่ดําเนินการไปนั้นก่อให้เกิดผลข้างเคียง (Side Effects) ทั้งทางบวกและทางลบหรือไม่

 3. เพื่อช่วยในการตัดสินใจเกี่ยวกับการปรับปรุงโครงการ ซึ่งเป็นการประเมิน
เมื่อโครงการได้มีการนําไปดําเนินการใช้ระยะหนึ่ง หรือเป็นการประเมินในช่วงการดําเนินโครงการทั้งนี้โดยทําการประเมินเพื่อที่จะปรับปรุงส่วนต่าง ๆ ของโครงการอันได้แก่

 3.1 วัตถุประสงค์ของโครงการ เพื่อที่จะรู้ว่าวัตถุประสงค์ของโครงการ
ที่กําหนดไว้นั้น เมื่อมีการดําเนินโครงการไปชั่วขณะหนึ่ง มีความเหมาะสมกับกลุ่มเป้าหมายหรือไม่หรือได้รับการยอมรับสนับสนุนร่วมมือ จากกลุ่มเป้าหมายในการดําเนินงาน เพื่อให้บรรลุถึงวัตถุประสงค์มากน้อยเพียงใด

 3.2 เนื้อหาของโครงการ เป็นการพิจารณาว่าเนื้อหาสาระหรือกิจกรรมต่าง ๆ กําหนดไว้ในโครงการ มีความครอบคลุมเกี่ยวข้องกับวัตถุประสงค์ของโครงการหรือไม่ลําดับขั้นตอนของกิจกรรมเป็นไปตามลําดับ ที่จะเอื้อตอการบรรลุวัตถุประสงค์ของโครงการเพียงไร นอกจากนั้นก็ยังพิจารณาอีกว่า เนื้อหาสาระของโครงการดังกล่าว มีความเกี่ยวข้องสัมพันธ์กับ
ภูมิหลัง หรือพื้นเพเดิมของ กลุ่มเป้าหมายผู้รับบริการจากโครงการมากน้อยเพียงใด

 3.3 วิธีการดําเนินโครงการโดยพิจารณาว่า โครงการที่กําลังดําเนินการอยู่นั้น
มีกลุ่มเป้าหมายร่วมโครงการเป็นจํานวนเท่าไร ครบหรือไม่ครบตามที่กําหนดไว้โครงการมีผู้ร่วมงานเพียงพอหรือไม่เท่าไร โครงการมีการดําเนินงานหรือดําเนินกิจกรรมเป็นอย่างไรกลุ่มเป้าหมายผู้ร่วมโครงการได้รับการเสริมแรง หรือการสร้างแรงจูงใจอย่างไรทํานองนี้เป็นต้น

 3.4 สภาวะแวดล้อมของโครงการ หมายถึง การพิจารณาเกี่ยวกับนโยบายทางการเมืองหรือทางการบริหารของผู้บริหาร ที่มีส่วนเกี่ยวข้องกับการดําเนินโครงการว่าให้การสนับสนุนการดําเนินโครงการหรือไม่อย่างไร สัมพันธ์ภาพระหว่างผู้ร่วมงานในโครงการมีลักษณะเช่นไรขัดแย้งกันหรือไม่เป็นอุปสรรค์ต่อการที่จะดําเนินการต่อไปเพียงใด ทรัพยากรสนับสนุน
อื่น ๆ ที่จําเป็นต่อการดําเนินโครงการมีเพียงพอมากน้อยเพียงใด ตลอดกระทั่งการยอมรับหรือให้การสนับสนุนและการต่อต้านของสาธารณะที่มีต่อโครงการเป็นไปในทิศทางใดเหล่านี้เป็นต้น

 4. เพื่อที่จะได้รับข้อเท็จจริงเกี่ยวกับการให้ความสนับสนุนโครงการจากแหล่งต่าง ๆ ซึ่งได้แก่การพิจารณาความสนับสนุนโครงการสาธารณชนการเมืองแหล่งเงินทุนรวม
ทั้งนักวิชาชีพอื่น ๆ โดยต้องการรู้ว่าแหล่งดังกล่าวนี้มีแหล่งใดบ้างให้การสนับสนุนโครงการอย่างแท้จริง เมื่อมีการดําเนินโครงการอยู่ในขณะนั้น

 5. เพื่อที่จะได้รับข้อเท็จจริงเกี่ยวกับการขัดขวางต่อต้านโครงการจากแหล่งต่าง ๆ ในทางตรงกันข้ามกับวัตถุประสงค์ของการประเมินโครงการในข้อที่สี่นอกจากเราจะต้องการรู้ถึงแหล่งที่ให้การสนับสนุนโครงการแล้ว ในการดําเนินโครงการใด ๆ ก็ตามบางครั้งโครงการดังกล่าวนั้นก็จะได้รับการขัดขวางต่อต้านทําให้การดําเนินโครงการ ไม่อาจเป็นไปได้โดยสะดวกและวัตถุประสงค์ของโครงการที่กําหนดไว้ อาจจะไม่ได้รับการตอบสนอง ดังนั้น การรวบรวมข้อมูลจากแหล่งต่าง ๆ เพื่อพิจารณาว่าแหล่งใดบ้างที่ขัดขวางโครงการจึงเป็นสิ่งจําเป็น ทั้งนี้เพื่อจะได้หาทางแก้ไขปรับปรุงให้ดําเนินโครงการให้มีความเป็นไปได้โดยสะดวกต่อไป

 6. เพื่อช่วยให้เกิดความเข้าใจในกระบวนการพื้นฐานต่าง ๆ ซึ่งหมายถึง การได้รับความรู้ความเข้าใจในพื้นฐานอื่นที่นอกเหนือจากความรู้ความเข้าใจเกี่ยวกับโครงการที่ทําการประเมินแต่ว่ามีผลต่อโครงการได้แก่พื้นฐานด้านการศึกษา ด้านจิตวิทยา ด้านสังคมวิทยา และ
ด้านเศรษฐกิจเป็นต้น

 สมคิด พรมจุ้ย (2542, น. 30) ได้สรุปประโยชน์ของการประเมินโครงการไว้ดังนี้

 1. ช่วยให้ข้อมูลและสารสนเทศต่าง ๆ เพื่อนําไปใช้ในการตัดสินใจเกี่ยวกับการวางแผนโครงการ ตรวจสอบความพร้อมของทรัพยากรต่าง ๆ ที่จําเป็นในการดําเนินโครงการตลอดจนตรวจสอบความเป็นไปได้ในการจัดกิจกรรมต่าง ๆ

 2. ช่วยทําให้การกําหนดวัตถุประสงค์ของโครงการมีความชัดเจน

 3. ช่วยในการจัดหาข้อมูลเกี่ยวกับความก้าวหน้า ปัญหาและอุปสรรค์ของการดําเนินโครงการ

 4. ช่วยให้ข้อมูลเกี่ยวกับความสําเร็จและความล้มเหลวของโครงการเพื่อนําไปใช้ในการตัดสินใจและวินิจฉัยว่าจะดําเนินโครงการในช่วงต่อไปหรือไม่จะยกเลิกหรือขยายการดําเนินโครงการต่อไป

 5. ช่วยให้ได้ข้อมูลที่บ่งบอกถึงประสิทธิภาพของการดําเนินโครงการว่าเป็นอย่างไร

 6. เป็นแรงจูงใจให้ผู้ปฏิบัติโครงการ เพราะการประเมินโครงการด้วยตนเอง
จะทําให้ผู้ปฏิบัติงานได้ทราบผลการดําเนินงานจุดเด้นจุดด้อย และนําข้อมูลไปใช้ในการปรับปรุงและพัฒนาโครงการให้มีประสิทธิภาพยิ่งขึ้น

**2.2 โครงการอาหารเสริม (นม) โรงเรียน**

 2.2.1 หลักการและเหตุผล

 โครงการอาหารเสริม (นม) โรงเรียน เป็นโครงการที่รัฐบาลจัดตั้งขึ้น เพื่อแก้ปัญหาการขาดสารอาหาร และภาวะทุพโภชนาการในเด็ก ด้วยเห็นว่า เด็กควรจะได้ดื่มนมซึ่งเป็นอาหารธรรมชาติที่มีความสมบูรณ์และมีคุณค่าทางโภชนาการสูง อันจะส่งผลให้พัฒนาการด้านต่าง ๆ ของเด็กเป็นไปอย่างเต็มศักยภาพ ปัจจุบันส่งเสริมให้ดื่มนมตั้งแต่อนุบาล1 – ชั้นประถมศึกษาปีที่ 6 ตั้งแต่ปีงบประมาณ 2544 ได้ถ่ายโอนงบประมาณให้องค์กรปกครองส่วนท้องถิ่นเป็นผู้ดำเนินการจัดซื้อและจัดส่งให้กับสถานศึกษา ตามพระราชบัญญัติกำหนดแผน และขั้นตอนการกระจายอำนาจ พ.ศ. 2542 การจัดซื้อนมสำหรับโรงเรียน จึงเปลี่ยนจากการให้สถานศึกษาจัดซื้อเอง เป็นให้องค์กรปกครอง ส่วนท้องถิ่นดำเนินการจัดซื้อให้

 โรงเรียนต้องเขียนโครงการเพื่อขอรับการสนับสนุน รายงานผลการดำเนินการ รับผิดชอบ
ในการรับ-จ่าย จึงจำเป็นต้องทำโครงการนี้

 2.2.2 วัตถุประสงค์

 2.2.2.1 เพื่อพัฒนาร่างกายของนักเรียนให้มีสุขภาพพลานามัยที่สมบูรณ์ แข็งแรงและ
มีน้ำหนัก ส่วนสูงเป็นไปตามเกณฑ์มาตรฐานของกระทรวงสาธารณสุข

 2.2.2.2 เพื่อเป็นการปลูกฝังการดื่มนมในเด็กและเยาวชน เป็นอาหารเสริมในการพัฒนาร่างกายและสติปัญญา

 2.2.3 เป้าหมาย

 2.2.3.1 ผลผลิต (Outputs)

 นักเรียนตั้งแต่อนุบาลปีที่ 1 ถึง ชั้นประถมศึกษาปีที่ 6 ได้ดื่มนมทุกคนและ
ทุกวัน

 2.2.3.2 ผลลัพธ์ (Outcomes)

 นักเรียนมีสุขภาพกายที่ดี มีสุขภาพร่างกายแข็งแรงเติบโตได้ตามเกณฑ์มาตรฐานของกรมอนามัย

 2.2.4 กิจกรรมการดำเนินงานรายละเอียดการใช้จ่ายงบประมาณ

 2.2.5 การประเมินผล

 2.2.6 ผลที่คาดว่าจะได้รับ

 ผู้เรียนมีสุขภาพร่างกายเป็นไปตามเกณฑ์มาตรฐานที่กรมอนามัยกำหนด

**2.3 งานวิจัยที่เกี่ยวข้อง**

 **2.3.1 งานวิจัยที่เกี่ยวข้องในประเทศ**

 สุรัตน์ พุ่มพวง (2550, น. 4-5) ได้ทำการศึกษาเรื่อง การประเมินการบริหารการจัดกิจกรรมพัฒนาผู้เรียน โรงเรียนสุเหร่าคลอง แขวงคลองจั่น เขตบางกะปิ กรุงเทพมหานคร

 ผลการวิจัยการประเมินการบริหารการจัดกิจกรรมพัฒนาผู้เรียน มีดังนี้

 1. การประเมินการบริหารการจัดกิจกรรมพัฒนาผู้เรียน ที่สอดคล้องกับแผนพัฒนา คุณภาพการศึกษา ใช้รูปแบบการประเมิน CIPP Model พบว่า การประเมินสภาวะแวดล้อม (C - Context Evaluation) มีความสอดคล้องกับยุทธศาสตร์ แผนพัฒนาคุณภาพการศึกษา มีความจำเป็นในการจัดกิจกรรมพัฒนาผู้เรียน ความเหมาะสมของวัตถุประสงค์และเป้าหมาย
การประเมินปัจจัยเบื้องต้น (I - Input Evaluation) มีความพร้อมในการจัดกิจกรรม และได้รับ
การสนับสนุนงบประมาณเงินอุดหนุนจากรัฐบาล และงบประมาณของกรุงเทพมหานคร ได้จัดซื้อวัสดุอุปกรณ์ที่จำเป็นให้เพียงพอกับนักเรียน และได้ปรับกิจกรรมให้ใช้พื้นที่ตามความเหมาะสม การประเมินกระบวนการ (P - Process Evaluation) ได้ดำเนินการตามขั้นตอนและวิธีการตามแผนที่กำหนดไว้ โดยจัดกระบวนการเรียนรู้ที่มีเนื้อหาสาระตามความสนใจและความถนัดของผู้เรียน
การฝึกทักษะกระบวนการคิด การเรียนรู้จากประสบการณ์จริง การจัดบรรยากาศสภาพแวดล้อม
จัดสื่อการเรียน และการประสานความร่วมมือกับผู้ปกครองและชุมชน การประเมินผลผลิต
(P - Product Evaluation) มีการประเมินผลผลิต ซึ่งผู้เรียนมีการพัฒนาความรู้ ความสามารถ และทักษะกลุ่มสาระการเรียนรู้ทั้ง 8 กลุ่มสาระ มีคุณลักษณะอันพึงประสงค์ มีทักษะการคิด และ
มีความสามารถนำความรู้ไปใช้ในชีวิตประจำวันได้

 2. การประเมินการบริหารการจัดกิจกรรมพัฒนาผู้เรียนที่สอดคล้องกับกระบวนการเรียนรู้ของผู้เรียน ใช้รูปแบบวงจรคุณภาพ พบว่า การวางแผน (Planning) ได้จัดประชุมผู้บริหารและครูผู้สอน เพื่อวางแผนจัดทำโครงการ - กิจกรรม ที่สอดคล้องกับกระบวนการเรียนรู้ของผู้เรียน แต่งตั้งคณะกรรมการจัดทำแผนงานโครงการ - กิจกรรม โดยสอบถามความต้องการของนักเรียน ผู้ปกครองนักเรียน และชุมชน การดำเนินการ (Doing) ได้ดำเนินการตามแผนงานที่กำหนดไว้ โดยสนับสนุนงบประมาณ วัสดุ และอุปกรณ์ ให้คำปรึกษาแนะนำต่าง ๆ และมุ่งพัฒนาการสร้างองค์ความรู้ด้วยตนเอง ธรรมชาติ และสิ่งแวดล้อม ทักษะการดำรงชีวิตและ การประกอบอาชีพ กระบวนการคิด การแก้ปัญหา คุณธรรม ค่านิยม และคุณลักษณะอันพึงประสงค์ ประชาธิปไตย
ภูมิปัญญาและศิลปวัฒนธรรม สุขภาพ อนามัย การกีฬา และสันทนาการ การประเมินผล (Checking) มีการประเมินผลการปฏิบัติกิจกรรมโดยใช้วิธีการ ที่หลากหลายตามความเหมาะสม การประเมินคุณภาพภายนอกของสถานศึกษาได้ตามมาตรฐาน และการประเมินผลผู้เรียนทุกคนได้ผ่านช่วงชั้นตามเกณฑ์ที่โรงเรียนกำหนดไว้ การพัฒนาปรับปรุง (Action) ได้ศึกษาปัญหาและข้อเสนอแนะ
จากการประเมินโครงการ - กิจกรรม โดยผู้บริหารสถานศึกษา และครูผู้สอน ได้ประชุมหารือร่วมกันแก้ไขปัญหาและพัฒนาปรับปรุงในด้านต่าง ๆ

 3. การพัฒนาปรับปรุงการบริหารการจัดกิจกรรมพัฒนาผู้เรียน

 3.1 ด้านผู้เรียน มีการพัฒนาการเรียนรู้กลุ่มสาระการเรียนรู้ภาษาไทย คณิตศาสตร์ วิทยาศาสตร์ สังคมศึกษา ศาสนา และวัฒนธรรม สุขศึกษาและพลศึกษา ศิลปะ นาฏศิลป์ และดนตรี การงานอาชีพและเทคโนโลยี ภาษาต่างประเทศ คุณลักษณะอันพึงประสงค์ การจัดสภาพแวดล้อม ที่เอื้อต่อการเรียนรู้ ทักษะความรู้ภาษาอาหรับ กิจกรรมลูกเสือ-ยุวกาชาด กิจกรรมแนะแนว ระบบเผยแพร่ข่าวสารสู่ชุมชน และความรู้เกี่ยวกับกฎหมายคุ้มครองเด็ก

 3.2 ด้านการบริหาร

 3.2.1 บุคลากร ได้ส่งเสริมให้มีการจัดอบรมโครงการพัฒนาศักยภาพบุคลากร โครงการพัฒนาบุคลากรด้านการจัดการเรียนการสอน โครงการพัฒนาบุคลากรด้านคุณธรรมจริยธรรม โครงการพัฒนาบุคลากรเป็นบุคคลแห่งการเรียนรู้ โครงการวิจัยเพื่อพัฒนาการเรียนรู้ การจัดประชุมบุคลากรในโรงเรียนเป็นประจำทุกเดือน เพื่อปรึกษาหารือเกี่ยวกับนโยบาย แผนงาน แนวทางปฏิบัติงาน การจัดเตรียมการจัดการเรียนการสอน และการจัดกิจกรรมพัฒนาผู้เรียน

 3.2.2 การจัดการ ได้จัดประชุมเพื่อร่วมกำหนดแผนงานโครงการ - กิจกรรม โดยการมีส่วนร่วมของครูผู้สอน นักเรียน ผู้ปกครองนักเรียน และชุมชน แต่งตั้งผู้รับผิดชอบโครงการ - กิจกรรมต่าง ๆ เพื่อจัดเตรียมวางแผน การดำเนินงาน และการติดตามประเมินผล การอนุมัติแผนปฏิบัติงาน อำนวยความสะดวกในการปฏิบัติกิจกรรมให้แก่ครูผู้สอน และผู้เรียน การกำกับ ติดตาม และให้คำปรึกษาแนะนำ ให้การดำเนินงานเป็นไปตามแผนงาน
ที่กำหนดไว้

 3.2.3 งบประมาณ ได้สนับสนุนค่าใช้จ่าย วัสดุ และอุปกรณ์ในการจัดกิจกรรมพัฒนาผู้เรียน โดยการจัดทำแผนงบประมาณของแต่ละโครงการ - กิจกรรม ให้เพียงพอกับงบประมาณที่ได้รับจัดสรร และการปรับแผนงบประมาณที่มีเหลือจ่าย ไปดำเนินการ โครงการ -กิจกรรมต่าง ๆ

 3.2.4 การจัดบรรยากาศสภาพแวดล้อม ได้ส่งเสริมการปรับกิจกรรม
ให้เหมาะสมกับขนาดพื้นที่ของสถานที่ การจัดบรรยากาศสภาพแวดล้อม ให้สะอาด สวยงาม และอำนวย ความสะดวกของสถานที่ในการจัดกิจกรรม ส่งเสริมการจัดแหล่งการเรียนรู้ มุกรักการอ่านห้องวิทยาศาสตร์ ห้องสมุด ห้องสมุดเคลื่อนที่ และการขอจัดซื้อที่ดินบริเวณโรงเรียน เพื่อขยายพื้นที่ของโรงเรียนให้มีเพิ่มขึ้น

 3.2.5 การประเมินผล ได้ส่งเสริมการประเมินผลกิจกรรมพัฒนาผู้เรียน ด้วยวิธีการที่หลากหลาย โดยให้ผู้เรียนประเมินตนเอง จัดทำบันทึกผลการเข้าร่วมกิจกรรม
การประเมินผลกิจกรรมพัฒนาผู้เรียนผ่านช่วงชั้น แจ้งให้ผู้ปกครองนักเรียนทราบ การจัดทำรายงานการประเมินผลกิจกรรมพัฒนาผู้เรียน และจัดทำสรุปการประเมินโครงการ - กิจกรรม

 3.3 ด้านผู้ปกครองนักเรียนและชุมชน ได้ประสานความร่วมมือจากผู้ปกครองนักเรียนและชุมชน ในการเข้าร่วมประชุมการจัดกิจกรรมพัฒนาผู้เรียน และประสานความร่วมมือในการจัดวิทยากรจากชุมชนเพื่อมาให้ความรู้แก่ผู้เรียน และการติดตามประเมินผลการจัดกิจกรรมพัฒนาผู้เรียน

 4. การศึกษาระดับความคิดเห็นของ ครูผู้สอน นักเรียน และผู้ปกครองนักเรียน พบว่า ในภาพรวมมีระดับความคิดเห็นอยู่ในระดับมาก เมื่อพิจารณาเป็นรายด้านมีความคิดเห็น
อยู่ในระดับมากทุกด้าน โดยในด้านผลที่ได้จากการจัดกิจกรรมพัฒนาผู้เรียน ได้คะแนนค่าเฉลี่ยมากที่สุด รองลงมา การจัดกระบวนการเรียนรู้ในกิจกรรมพัฒนาผู้เรียน การสนับสนุนการจัดกิจกรรมพัฒนาผู้เรียน การวางแผนการจัดกิจกรรมพัฒนาผู้เรียน และการประเมินผลการจัดกิจกรรมพัฒนาผู้เรียน

 5. การเปรียบเทียบความคิดเห็นของครูผู้สอน นักเรียน และผู้ปกครองนักเรียน
ที่มีต่อ การบริหารการจัดกิจกรรมพัฒนาผู้เรียน พบว่า ในภาพรวมและรายด้านนักเรียน และผู้ปกครองนักเรียน มีความคิดเห็นต่อการบริหารการจัดกิจกรรมพัฒนาผู้เรียน แตกต่างกันทุกด้าน ในด้านการวางแผนการจัดกิจกรรมพัฒนาผู้เรียน การสนับสนุนการจัดกิจกรรมพัฒนาผู้เรียน การจัดกระบวนการเรียนรู้ในกิจกรรมพัฒนาผู้เรียน การประเมินผลการจัดกิจกรรมพัฒนาผู้เรียน และผลที่ได้จากการจัดกิจกรรมพัฒนาผู้เรียน โดยนักเรียน มีระดับความคิดเห็นอยู่ในระดับมากกว่าผู้ปกครองนักเรียน สำหรับครูผู้สอนมีความคิดเห็นไม่แตกต่างกันกับนักเรียน และผู้ปกครองนักเรียน

 จันทร์กวี สุทธิพินิจธรรม (2552, น. 6) ได้ศึกษาเรื่อง การรับรู้ ทัศนคติ และพฤติกรรมของผู้บริโภคต่ออาหารเสริมสุขภาพในเขตกรุงเทพมหานคร: กรณีศึกษานมถั่วเหลืองยูเอชที

 ผลการวิจัยพบว่า ยี่ห้อของนมถั่วเหลืองยูเอชที ที่กลุ่มตัวอย่างรู้จักมากที่สุด คือ
ไวตามิลค์ กลุ่มตัวอย่างส่วนใหญ่ทราบถึงส่วนประกอบที่สำคัญ และเป็นประโยชน์ของนมถั่วเหลืองยูเอชที ส่วนมาตรฐานที่กลุ่มตัวอย่าง ให้ความเชื่อถือในการเลือกซื้อนมถั่วเหลืองมากที่สุด คือ อย. ปัจจัยส่วนประสมทางการตลาดที่มีอิทธิพลต่อการรับรู้และทัศนคติมากที่สุด คือ
ด้านผลิตภัณฑ์ กลุ่มตัวอย่างที่อยู่วัยรุ่นวัยเรียน อยากให้ผู้ผลิตนมถั่วเหลืองยูเอชทีทำการพัฒนานมถั่วเหลืองยูเอชทีออกมาใหม่ โดยทำการขยายสายผลิตภัณฑ์ในด้านรสชาติ คือ รสผสมธัญพืช และ
มีการเพิ่มสารอาหารที่มีส่วนในการช่วยพัฒนาและบำรุงสมอง นอกจากนี้อยากให้มีการพัฒนาผลิตภัณฑ์ในด้านขนาดที่เหมาะแก่การบริโภคให้หมดได้ภายในครั้งเดียว ผู้ประกอบการและ
นักการตลาดควรพัฒนาบรรจุภัณฑ์ของนมถั่วเหลืองยูเอชทีให้มีความสวยงาม ความแปลกใหม่ และสะดวกต่อการบริโภค เพื่อดึงดูดให้ผู้บริโภคหันมาสนใจผลิตภัณฑ์มากขึ้น

 ชิษณุพงศ์ ว่องวงศ์ชนาสิน (2553, น. 9) ได้ศึกษาเรื่อง ปัจจัยที่มีอิทธิผลต่อการเลือกผู้ให้บริการขนส่ง และทำการวิเคราะห์ความยินดีที่จะจ่ายค่าขนส่งเพิ่มขึ้น เพื่อแลกกับระดับของการบริการที่ดีขึ้น ผู้วิจัยได้สำรวจโรงเรียนที่เข้าร่วมโครงการอาหารเสริม (นม) ในเขตจังหวัดราชบุรี โดยใช้วิธี Structured Direct Interview เพื่อสอบถามความสำคัญ และความพึงพอใจ ผลจากการสำรวจแสดงให้เห็นว่า ปัจจัยที่โรงเรียนในโครงการอาหารเสริม (นม) นั้น ให้ความสำคัญได้แก่ ปัจจัยด้านคุณภาพ ด้านราคา และด้านการขนส่ง จากนั้นนำปัจจัยข้างต้น มาวิเคราะห์ด้วยวิธี Conjoint Analysis เพื่อศึกษาเกณฑ์การตัดสินใจเลือกผู้บริการขนส่งในแต่ละด้าน

 ผลการวิจัยเมื่อพิจารณาจากกลุ่มโรงเรียนที่มีอาจารย์ 1 ท่าน ต่อนักเรียน น้อยว่า 30 คน จะยินดีที่จะจ่ายเงินเพิ่มขึ้น 0.4 บาทต่อนม 200 cc เพื่อแลกกับการเพิ่มรอบการขนส่งมากกว่า 1 ครั้งต่อสัปดาห์ อย่างไรก็ตาม ความยินดีที่จะจ่ายลดลง 0.43 บาทต่อนม 200 cc เพื่อเลือกประเภทของนมเป็นนมพาสเจอร์ไรซ์ ในขณะที่ เมื่อพิจารณาจากกลุ่มโรงเรียนที่มีอาจารย์ 1 ท่าน ต่อนักเรียน มากกว่า 30 คน มีความยินดีที่จะจ่าย ลดลง สำหรับความถี่ ของรอบการขนส่ง โดย ลด 0.15 บาท
ต่อนม 200 cc ในทางกลับกัน กับมีความยินดีที่จะจ่ายเพิ่มมากขึ้น 0.06 บาทต่อนม 200 cc เพื่อแลกกับการเลือกประเภทของนมเป็นนม UHT

 ชุมพล นาครินทร์ และคณะฯ (2553, น. 8) ได้ศึกษาเรื่องการประเมินคุณภาพน้ำนมดิบของฟาร์มโคนมในจังหวัดชัยภูมิ โดยเก็บตัวอย่างน้ำนมดิบ 1,206 ตัวอย่าง เป็นน้ำนมดิบรายฟาร์ม
1,176 ตัวอย่าง และจากถังรวมนมศูนย์รวบรวมน้ำนมดิบสหกรณ์โคนมจังหวัดชัยภูมิและสหกรณ์โคนมเทพสถิต จำนวน 30 ตัวอย่าง ในระหว่างเดือนตุลาคม 2550 ถึง สิงหาคม 2552 โดยทำการตรวจวิเคราะห์ คุณภาพน้ำนมดิบ โดยตรวจองค์ประกอบน้ำนม โซมาติกเซลล์ ตรวจหายาปฏิชีวนะตกค้าง และการปนเปื้อนอะฟลาทอกซิน พบว่าองค์ประกอบน้ำนม มีค่าเฉลี่ยร้อยละของไขมัน โปรตีน แลคโต๊ส เนื้อนมไม่รวมมันเนย เนื้อนมทั้งหมด ดังนี้ 3.61±0.61 3.07±0.22 4.72±0.33 8.50±0.39 12.11 ± 0.71 ตามลำดับ และปริมาณโซมาติกเซลล์ 293-500 x103cells/ml
ผลการเปรียบเทียบองค์ประกอบน้ำนมดิบกับค่ามาตรฐานที่กำหนดโดยสำนักมาตรฐานผลิตภัณฑ์อุตสาหกรรม สำนักงานคณะกรรมการอาหารและยา

 พบว่าองค์ประกอบน้ำนมดิบผ่านเกณฑ์มาตรฐานทุกองค์ประกอบ ในส่วนค่ามาตรฐานที่กำหนดโดยสำนักงานมาตรฐานสินค้าเกษตรและอาหารแห่งชาติ พบว่าค่าเฉลี่ยร้อยละของไขมัน โปรตีนและเนื้อนมไม่รวมมันเนย ผ่านเกณฑ์มาตรฐาน แต่ค่าเฉลี่ยร้อยละของเนื้อนมทั้งหมดต่ำกว่าเกณฑ์มาตรฐานโดยมีความแตกต่างกันอย่างมีนัยสำคัญทางสถิติ (p<0.05) อย่างไรก็ตามค่าเฉลี่ยเรขาคณิตของปริมาณโซมาติกเซลล์ ผ่านเกณฑ์มาตรฐานของ มกอช. อย่างมีนัยสำคัญทางสถิติ การตรวจคุณภาพน้ำนมดิบจากถัง รวมนมของศูนย์รวบรวมน้ำนมดิบในจังหวัดชัยภูมิ จำนวน 30 ตัวอย่าง จากศูนย์รวบรวมน้ำนมดิบสหกรณ์โคนมเทพสถิต จำนวน 14 ตัวอย่างและ
จาก ศูนย์รวบรวมน้ำนมดิบสหกรณ์โคนมจังหวัดชัยภูมิจำนวน 16 ตัวอย่าง เมื่อเปรียบเทียบคุณภาพน้ำนมดิบ พบว่า คุณภาพน้ำนมดิบด้านจุลินทรีย์ของศูนย์รวบรวมน้ำนมดิบสหกรณ์โคนมจังหวัดชัยภูมิและศูนย์รวบรวมน้ำนมดิบสหกรณ์โคนมเทพสถิตมี คุณภาพแตกต่างอย่างมีนัยสำคัญทางสถิติ (p<0.05) ส่วนคุณภาพด้านองค์ประกอบน้ำนมดิบ พบว่า มีปริมาณไขมัน โปรตีน แลคโต๊ส และเนื้อนมไม่รวมมันเนย มีความแตกต่างกันระหว่างสอบศูนย์ฯ อย่างมีนัยสำคัญทางสถิติ (p<0.05) แต่ค่าเนื้อนมทั้งหมดและค่าโซมาติกเซลล์ ไม่มีความแตกต่างอย่างมีนัยสำคัญทางสถิติ (p>0.05) และไม่พบยาปฏิชีวนะตกค้าง และการปนเปื้อนสารอะฟลาทอกซินในน้ำนมดิบจากศูนย์รวบรวมน้ำนมดิบทั้ง สอง แห่ง

 บุญช่วย ความดี (2553, น. 12) ได้ศึกษาเรื่อง การประเมินโครงการโรงเรียนส่งเสริมสุขภาพอนามัยนักเรียนโรงเรียนวัดชัฏใหญ่ สังกัดสำนักงานเขตพื้นที่การศึกษาประถมศึกษาราชบุรี เขต 1 โดยมีวัตถุประสงค์ 1) เพื่อประเมินโครงการโรงเรียนส่งเสริมสุขภาพอนามัยนักเรียน
ใน 4 ด้าน ได้แก่ สภาพแวดล้อม ปัจจัยนำเข้า กระบวนการ และผลผลิต 2) เพื่อประเมินผลการดำเนินกิจกรรมตามโครงการโรงเรียนส่งเสริมสุขภาพอนามัยนักเรียน จำนวน 22 กิจกรรม 3) เพื่อประเมินพฤติกรรมสุขภาพของนักเรียน ตามสุขบัญญัติแห่งชาติ 10 ประการ และ 4) เพื่อประเมินความพึงพอใจของครู ผู้ปกครอง และนักเรียนที่มีต่อการดำเนินโครงการโรงเรียนส่งเสริมสุขภาพอนามัยนักเรียน รูปแบบของการประเมินโครงการ ใช้รูปแบบจำลอง CIPP Model ซึ่งเป็นการประเมิน 4 ด้าน ได้แก่ ด้านสภาพแวดล้อม (Context) ด้านปัจจัยนำเข้า (Input) ด้านกระบวนการ (Process) และด้านผลผลิต (Product) กลุ่มตัวอย่างมีจำนวนทั้งสิ้น 102 คน ประกอบด้วย ครู จำนวน 6 คน นักเรียน จำนวน 48 คน และผู้ปกครอง จำนวน 48 คน เครื่องมือที่ใช้ประกอบด้วย
แบบประเมิน 4 ฉบับ คือ ฉบับที่ 1 แบบประเมินโครงการโรงเรียนส่งเสริมสุขภาพอนามัยนักเรียน
เป็นแบบมาตราส่วนประเมินค่า 5 ระดับ ฉบับที่ 2 แบบประเมินผลการดำเนินกิจกรรมตามโครงการโรงเรียนส่งเสริมสุขภาพอนามัยนักเรียน แบ่งเป็น 2 ตอน คือ แบบประเมินผลการดำเนินกิจกรรม เป็นแบบมาตราส่วนประเมินค่า 5 ระดับ ตอนที่ 2 แบบสรุปผลการดำเนินกิจกรรม จำนวน
22 กิจกรรม ฉบับที่ 3 แบบประเมินพฤติกรรมสุขภาพของนักเรียน ตามสุขบัญญัติแห่งชาติ
10 ประการ เป็นแบบมาตราส่วนประเมินค่า 5 ระดับ และฉบับที่ 4 แบบประเมินความพึงพอใจของครู ผู้ปกครอง และนักเรียนที่มีต่อโครงการโรงเรียนส่งเสริมสุขภาพอนามัยนักเรียน เป็นแบบมาตราส่วนประเมินค่า 5 ระดับ สถิติที่ใช้ในการวิเคราะห์ข้อมูล ได้แก่ ค่าเฉลี่ย ค่าเบี่ยงเบนมาตรฐาน และเปรียบเทียบกับเกณฑ์เฉลี่ย ผลการประเมินโครงการโรงเรียนส่งเสริมสุขภาพอนามัยนักเรียนโรงเรียนวัดชัฏใหญ่

 ผลการศึกษาพบว่า 1) การประเมินโครงการโรงเรียนส่งเสริมสุขภาพอนามัยนักเรียนโรงเรียนวัดชัฏใหญ่ ผลการประเมินด้านสภาพแวดล้อม ด้านปัจจัยนำเข้า ด้านกระบวนการ และด้านผลผลิต ที่เกี่ยวกับ 10 องค์ประกอบของสำนักส่งเสริมสุขภาพ กรมอนามัย กระทรวงสาธารณสุข มีผลการประเมินอยู่ในระดับมากทุกด้าน 2) การประเมินกิจกรรมตามโครงการโรงเรียนส่งเสริมสุขภาพอนามัยนักเรียน จำนวน 22 กิจกรรม โดยภาพรวมมีผลการประเมินอยู่ในระดับมาก ซึ่งกิจกรรมที่มีผลการประเมินอยู่ในระดับมากที่สุด มีจำนวน 8 กิจกรรม ได้แก่ กิจกรรมโรงเรียนสีขาว กิจกรรมอิ่มอร่อยถูกหลักโภชนาการ กิจกรรมอาหารเสริมนมบำรุงสุขภาพ กิจกรรมจัดทำนโยบายส่งเสริมสุขภาพของโรงเรียน กิจกรรมการบริหารโดยใช้โรงเรียนเป็นฐาน (SBM) กิจกรรมพัฒนาสภาพแวดล้อม กิจกรรมพัฒนาสุขาน่าใช้ และกิจกรรมบริการตรวจสุขภาพนักเรียน 3) การประเมินพฤติกรรมสุขภาพของนักเรียนตามสุขบัญญัติแห่งชาติ 10 ประการ โดยภาพรวมมีผลการประเมินอยู่ในระดับมาก ซึ่งด้านที่มีผลการประเมินอยู่ในระดับมากที่สุด มีจำนวน 4 ด้าน ได้แก่ ทำจิตใจให้ร่าเริงแจ่มใสอยู่เสมอ หลีกเลี่ยงสารเสพติด การพนันและการสำส่อนทางเพศ ออกกำลังกายสม่ำเสมอและตรวจสุขภาพประจำปี และล้างมือให้สะอาดก่อนรับประทานอาหารและหลังการขับถ่าย 4. การประเมินความพึงพอใจของครู ผู้ปกครอง และนักเรียนที่มีต่อการบริหารจัดการโครงการและความพึงพอใจต่อผลผลิต (นักเรียน) มีความพึงพอใจที่สอดคล้องกันอยู่ในระดับมาก

 ปัทมาพร ศรีปา (2553, น. 4) ได้ศึกษาการประเมินผลโครงการอาหารเสริม (นม) โรงเรียนระดับประถมศึกษาในเขตองค์การบริหารส่วนตำบลท่าผาปุ้ม จังหวัดแม่ฮ่องสอน การวิจัยครั้งนี้ใช้กรอบแนวคิดแบบประเมินผลโครงการซิปป์ (CIPP Model) มีวัตถุประสงค์เพื่อประเมินความเหมาะสมและความคิดเห็นต่อโครงการทั้ง 4 ด้าน คือ ด้านสภาพแวดล้อม (Content) ด้านปัจจัยนำเข้า (Input) ด้านกระบวนการ (Process) ด้านผลผลิต (Output) ซึ่งเกิดจากนโยบายส่งเสริมการเลี้ยงโคนมของเกษตรกร ตลอดจนเป็นการช่วยเหลือเกษตรกรผู้เลี้ยงโคนมให้สามารถขายน้านมดิบได้จึงมีการส่งเสริมให้เด็กนักเรียนได้ดื่มนมอย่างจริงจัง ในการศึกษาใช้แบบสอบถามความเหมาะสมของผู้บริหารสถานศึกษา ครูและครูผู้ช่วยที่สังกัดโรงเรียนในเขตองค์การบริหารส่วนตำบลท่าผาปุ้ม จานวน 31 คน และสอบถามความคิดเห็นของนักเรียนระดับประถมศึกษาที่เรียน
ในโรงเรียนในเขตองค์การบริหารส่วนตำบลท่าผาปุ้มจำนวน 190 คน การวิเคราะห์ข้อมูล โดยใช้สถิติค่าความถี่, ร้อยละ, ค่าเฉลี่ย และส่วนเบี่ยงเบนมาตรฐาน

 ผลการศึกษาในด้านสภาพแวดล้อม พบว่า ความเหมาะสมของวัตถุประสงค์,
เป้าหมาย, บุคลากรของโรงเรียน อยู่ในระดับมาก ในด้านปัจจัยนำเข้า พบว่า งบประมาณ, ความเหมาะสมของบุคลากรกับงานและความร่วมมือในการปฏิบัติ, เวลา และการติดตามผลเป็นไปอย่างเหมาะสมผลการประเมินอยู่ในระดับมาก ส่วนในด้านกระบวนการ พบว่า การสำรวจความต้องการ, การกำหนดแนวทาง, วิธีการดำเนินงาน, การประสานงาน, การตรวจสอบการปฏิบัติงาน,วิธีการจัดซื้อ และจานวนวันที่ได้รับ ผลการประเมินอยู่ในระดับมาก และในด้านผลผลิต พบว่าอาหารเสริม (นม) มีความสะอาด ไม่หมดอายุ, นักเรียนรักการดื่ม, นักเรียนได้รับอาหารเสริม (นม) ตรงตามกำหนดเวลา และนักเรียนได้รับอาหารเสริม (นม) ที่มีรสชาติที่ต้องการ ผลการประเมินอยู่ในระดับมาก

รจนา มีแสง (2554, น. 5) ศึกษาการปรับเปลี่ยนพฤติกรรม การดื่มนมของเด็กปฐมวัยโดยการจัดกิจกรรม การเคลื่อนไหวประเพลงประกอบเพลง โรงเรียนมูลนิธิวัดปากบ่อ ภาคเรียนที่
2 ปีการศึกษา 2554

 ผลการวิจัย พบว่า การที่ให้เด็กได้ทำกิจกรรมร่วมกับเพื่อน ๆ ในการออกกำลังกาย โดยครูเป็นผู้แนะนำให้นักเรียนเห็นถึง ประโยชน์ของการดื่มนม เช่น ทำให้ผิวสวย ฟันแข็งแรง เป็นการสร้างแรงจูงใจให้กับเด็กและทุกครั้งที่ทำกิจกรรมการเต้น ประกอบเพลงกายบริหาร นักเรียนจะมีความสุขมากที่ได้ร่วมทำกิจกรรม นักเรียนเกิดความ ภาคภูมิใจที่ได้เต้นเพลงประกอบกายบริหารร่วมกับ เพื่อน ๆ ส่งผลให้นักเรียนที่ไม่ชอบดื่มนมเริ่มเปลี่ยน พฤติกรรมมารับประทานนมมากขึ้น

 คณพล วิจักษนุกูล (2556, น. 8-9) ได้ศึกษาเรื่องการวิเคราะห์โครงสร้างและพฤติกรรมการแข่งขันในตลาดอุตสาหกรรมนมถั่ว เหลือง

 ผลการศึกษาพบว่า อุตสาหกรรมนมถั่วเหลืองในระหว่างปี พ.ศ. 2551-2554 มีลักษณะโครงสร้างตลาดผู้ขายน้อยรายและมีการกระจุกตัวสูง โดยมีบริษัทที่มีอิทธิพลรายใหญ่ถึง 2 ราย
ในอุตสาหกรรมนี้ พฤติกรรมการแข่งขันโดยไม่ใช่ราคานั้นมีความสำคัญมากกว่า ดังนั้นผู้ผลิตแต่ละรายควรที่จะให้ความสำคัญในการพัฒนาผลิตภัณฑ์ใหม่พร้อมทั้งมีการสนับสนุนและส่งเสริมจัดกิจกรรมทางการตลาดต่าง ๆ อย่างต่อเนื่อง

 จารุรัตน์ พัฒน์ทอง (2556, น. 45) การศึกษาจุดเสี่ยงของเส้นทางกระจายนม และการควบคุมคุณภาพนมโรงเรียน จังหวัดประจวบคีรีขันธ์ จากผลวิเคราะห์ตัวอย่างนมที่เก็บจากโรงเรียน
ในจังหวัดประจวบคีรีขันธ์ ปี 2549 - 2551 ตกมาตรฐานเนื่องจากมีจุลินทรีย์ สูงมาก ในขณะที่ผลวิเคราะห์จากโรงงานผ่านมาตรฐาน จึงมีการสำรวจเพื่อหาจุดเสี่ยงเส้นทางกระจายนมโรงเรียน
ที่ส่งผลต่อ คุณภาพ พัฒนาความรู้ผู้เกี่ยวข้อง และสำรวจพฤติกรรมการเก็บรักษา หลังได้รับความรู้ในเดือนมิถุนายนถึงสิงหาคม 2554 ใช้เครื่องมือ ได้แก่ การสังเกต สอบถาม และวัดความรู้ วิเคราะห์ข้อมูลด้วยสถิติความถี่ ค่าเฉลี่ย ร้อยละ การทดสอบความสัมพันธ์ ผลการสำรวจการเก็บรักษานมเพื่อหาจุดเสี่ยงทำในเป้าหมาย 9 ราย แก่ อบต. 3 ราย ผู้ส่งนม 2 ราย และครู 4 ราย

 ผลการวิจัยพบว่า จุดเสี่ยงที่เก็บและควบคุมอุณหภูมิที่แหล่งพักนมระหว่างการขนส่งสู่โรงเรียน และการเก็บรักษาที่โรงเรียน ส่วนใหญ่ปฏิบัติ ไม่ถูกต้องและไม่มีความรู้เรื่องการเก็บรักษานมให้มีคุณภาพ เมื่อให้ความรู้กลุ่มเป้าหมาย (ครู อบต. และสายส่งนม) รวม 206 ราย พบว่า
ส่วนใหญ่มีความรู้หลังอบรมเพิ่มขึ้น คะแนนความรู้ก่อนและหลังอบรมต่างกัน ที่ระดับความเชื่อมั่น .05 ได้มีการสุ่มสำรวจพฤติกรรมการเก็บรักษานมหลังอบรม 1 เดือน ในโรงเรียน 40 แห่ง แยกเป็นโรงเรียนที่รับนมพาสเจอร์ไรส์ 33 แห่ง นมยูเอชที 7 แห่ง ประมาณร้อยละ 60 ของโรงเรียนสามารถเก็บนม พร้อมดื่มได้ระดับดี สถานที่เก็บยังพบปัญหาไม่มีการป้องกันสัตว์และแมลง เก็บนมพร้อมดื่มนอกอาคาร ร้อยละ 72.5 และ 62.5 ตามลำดับ วิธีการเก็บรักษานมพาสเจอร์ไรส์ พบปัญหาใช้น้ำแข็งไม่เพียงพอ ไม่ทำบันทึกรับจ่าย ถังเก็บนมขนาดไม่เหมาะสม ฝาปิดไม่สนิท ร้อยละ 100, 72.7, 9.1 และ 6.1 ตามลำดับ ส่วนการเก็บนมยูเอชทีพบการวางนมบนพื้น ไม่ทำบันทึกรับจ่ายนม ร้อยละ 85.7 และ 28.6 ตามลำดับ นอกจากนี้การทดสอบความสัมพันธ์ระหว่างความรู้ของครูกับพฤติกรรมการเก็บรักษานม มีสัมพันธ์ทางตรงกันข้ามในระดับต่ำ ที่ความเชื่อมั่น 0.05 (sig=0.813, Pearson correlation (ϒ) = - 0.039) ผลวิเคราะห์ คุณภาพนมพร้อมดื่มรวม 40 ตัวอย่าง ผ่านมาตรฐานตามประกาศฯ ที่เกี่ยวข้องทั้งหมด สรุปว่า จุดเสี่ยงสำคัญการกระจาย นมพาสเจอไรส์ได้แก่การเก็บรักษาและควบคุมอุณหภูมิระหว่างขนส่งและการเก็บในโรงเรียน วิธีการอบรมสามารถเพิ่มความรู้ ให้กับกลุ่มเป้าหมาย แต่ไม่สอดคล้องกับการปฏิบัติ ดังนั้นจึงไม่ใช่วิธีเหมาะสมเพื่อใช้ปรับเปลี่ยนพฤติกรรมการเก็บรักษา นมโรงเรียน และแม้ว่าผลวิเคราะห์นมโรงเรียนมีมาตรฐานคุณภาพและความปลอดภัยผ่านเกณฑ์ที่กฎหมายกำหนด แต่ยังพบ ความเสี่ยงในเส้นทางกระจายนมโรงเรียน สำนักงานสาธารณสุขจังหวัด และหน่วยงานที่เกี่ยวข้องในจังหวัดควรนำมาตรการ ควบคุมจุดเสี่ยงที่ได้จากการศึกษาไปปฏิบัติต่อไป

 วรรณดี จิรกิจอนุสรณ์ (2558, น. 2) กลยุทธ์การจัดการผลิตภัณฑ์ที่มีผลต่อทัศนคติของผู้บริโภคนมถั่วเหลืองในเขตกรุงเทพมหานคร การวิจัยครั้งนี้มีวัตถุประสงค์เพื่อ 1) เพื่อศึกษาสถานภาพส่วนบุคคลและการจัดการผลิตภัณฑ์ของผู้บริโภคนมถั่วเหลืองในเขตกรุงเทพมหานคร 2) เพื่อศึกษาทัศนคติของผู้บริโภคนมถั่วเหลืองในเขตกรุงเทพมหานคร 3) เพื่อเปรียบเทียบความแตกต่างระหว่างสถานภาพส่วนบุคคลของผู้บริโภคกับทัศนคติของผู้บริโภคนมถั่วเหลืองในเขตกรุงเทพมหานคร 4) เพื่อวิเคราะห์ความสัมพันธ์ระหว่างการจัดการผลิตภัณฑ์กับทัศนคติของผู้บริโภคนมถั่วเหลืองในเขตกรุงเทพมหานคร การวิจัยเป็นการวิจัยเชิงสำรวจ ท าการเก็บรวบรวมข้อมูลด้วยแบบสอบถามจากกลุ่มตัวอย่าง 400 คน สถิติที่ใช้ในการวิเคราะห์ ได้แก่ ร้อยละ ค่าเฉลี่ย ส่วนเบี่ยงเบนมาตรฐาน สถิติทดสอบความแตกต่าง t Test และ F-Test สถิติทดสอบความสัมพันธ์ คือ สัมประสิทธิ์สหสัมพันธ์ของ Pearson

 ผลการวิจัยพบว่า ส่วนใหญ่ของผู้ตอบแบบสอบถามเป็นเพศหญิง มีอายุ 21-30 ปี
จบปริญญาตรี เป็นพนักงานบริษัทเอกชน มีรายได้เฉลี่ย 10,001-30,000 บาท/เดือน ผู้บริโภคเห็นด้วยมากกับการจัดการผลิตภัณฑ์นมถั่วเหลืองเกี่ยวกับบรรจุภัณฑ์ รสชาติ คุณภาพ และความเป็นประโยชน์ และเห็นด้วยในระดับปานกลางกับการจัดการผลิตภัณฑ์นมถั่วเหลืองเกี่ยวกับตราสินค้าและขนาดบรรจุ ทัศนคติของผู้บริโภคนมถั่วเหลืองต่อส่วนประสมการตลาดอยู่ในระดับมากทุกด้าน ได้แก่ ช่องทางการจำหน่ายส่งเสริมการตลาด ผลิตภัณฑ์และราคา ผู้บริโภคในเขตกรุงเทพมหานครที่มีเพศแตกต่างกัน มีทัศนคติในการดื่มนมถั่วเหลืองแตกต่างกันอย่างมีนัยสำคัญทางสถิติที่ระดับ .05 มีความสัมพันธ์ระหว่างการจัดการผลิตภัณฑ์ ได้แก่ ประโยชน์ คุณภาพ ตราสินค้า บรรจุภัณฑ์ ขนาดบรรจุและรสชาติ กับทัศนคติของผู้บริโภคนมถั่วเหลืองในเขตกรุงเทพมหานคร อย่างมีนัยสำคัญทางสถิติที่ระดับ .05

 **2.3.2 งานวิจัยที่เกี่ยวข้องในต่างประเทศ**

 Oyelude (2004, pp. 201-205) ได้ทำการประเมินห้องสมุดเคนเนทดิคส์ (Kemneth Dike Library) ประเทศไนจีเรีย หลังจากการประเมินพบว่า

 1. ทรัพยากรภายในห้องสมุดมีอย่างพอเพียงและตรงกับความต้องการของผู้ใช้

 2. ผู้ใช้บริหารห้องสมุดสามารถเข้าถึงทรัพยากรสารสนเทศได้ดี จากการจัดระเบียบเป็นหมวดหมู่

 3. ห้องสมุดมีวางแผนกลยุทธ์รูปแบบใหม่เสมอ

 4. ผู้ใช้ห้องสมุดมีความพึงพอใจในการให้บริการของห้องสมุด

 Andrew Steaevs, Ruairidh milne, Ken Stein (1999, pp. 22) ได้ศึกษาโรงเรียนส่งเสริมสุขภาพ และการส่งเสริมสุขภาพในโรงเรียน : การศึกษา2 ระบบ

 ผลการวิจัย พบว่าการประเมินประสิทธิภาพของการใช้โรงเรียนเป็นฐานในการส่งเสริมสุขภาพโดยระบบส่งผ่าน ได้แก่ 1) วิธีการส่งเสริมสุขภาพอย่างมีระบบ 2) การศึกษาผลการดําเนินงานที่มีประสิทธิภาพของโรงเรียนต่าง ๆ ในด้านอาหารการออกกําลังกาย ความปลอดภัย จิตวิทยาด้านความเสี่ยงต่อสุขภาพ สุขภาพทางเพศ สุขภาพอนามัยตนเอง สิ่งแวดล้อม และการศึกษาชีวิตครอบครัว3) ตัวบังชี้ควรได้รับการวิจัยเพิ่มเติม () เสนอแนะการปฏิบัติในสหราชอาณาจักร
สิ่งที่พบในการวิจัยสามารถทําได้

 จากการศึกษางานวิจัยที่เกี่ยวข้องทั้งในประเทศและต่างประเทศสรุปได้ว่า
การประเมินโครงการอาหารเสริม(นม) นั้นต้องเข้าใจในกระบวนการจัดการและการบริหารโครงการอาหารเสริม(นม)โรงเรียนให้มีคุณภาพ เพื่อประโยชน์แก่ผู้เรียนทั้งในด้านการจัดการ
การบริหารและการส่งเสริมเป็นต้น

 นอกจากนี้ข้อคิดและผลงานการวิจัยของนักวิชาการต่าง ๆ ที่ผู้วิจัยได้รวบรวมมานี้
ยังถือเป็นส่วนหนึ่งที่ได้สร้างความรู้ความเข้าใจและให้แนวทางในการปรับปรุงและพัฒนาเทคนิคการบริหารจัดการประเมินโครงการตามแบบของสตัฟเฟลบีม (Daniel L. Stufflebeam) มาเป็นแนวทางในการประเมินโครงการอาหารเสริม (นม) โรงเรียนสังกัดองค์การปกครองส่วนท้องถิ่น จังหวัดบึงกาฬ ซึ่งผลวิจัยนี้จะสามารถนำไปเป็นข้อมูลแก่คณะผู้บริหารในโรงเรียนในการประเมินปรับปรุงโครงการนมโรงเรียน ให้กับนักเรียน ได้มีพัฒนาการจัดการให้ดียิ่งขึ้นต่อไป

**2.4 กรอบแนวคิดการวิจัย**

 การวิจัยครั้งนี้ผู้วิจัยมุ่งศึกษาการประเมินโครงการอาหารเสริม (นม) โรงเรียนสังกัดองค์การปกครองส่วนท้องถิ่น จังหวัดบึงกาฬ โดยได้นํารูปแบบการประเมินของ สตัฟเฟลบีม (Daniel L. Stufflebeam) มาเป็นแนวทางในการประเมินโครงการอาหารเสริม (นม) โรงเรียนสังกัดองค์การปกครองส่วนท้องถิ่น จังหวัดบึงกาฬ เนื่องจากรูปแบบการประเมินแบบ CIPPIEST Model
เป็นรูปแบบการประเมินที่ครอบคลุมองค์ประกอบทุกด้านของโครงการฯอย่างมีเหตุผลและ
เป็นระบบ โดยสรุปเป็นกรอบแนวคิดในการวิจัยครั้งนี้

 **ตัวแปรต้น ตัวแปรตาม**

 รูปแบบการประเมินแบบ CIPPIEST Model

1. ประเมินบริบท

2. ปัจจัยนำเข้า

3. กระบวนการ

4. ผลผลิต

5. ผลกระทบ

6. ประสิทธิผล

7. ความยั่งยืน

8. การถ่ายโยงความรู้

สถานภาพ

1. ผู้บริหารสถานศึกษา

 ครูผู้สอน

 กรรมการสถานศึกษา

 ขั้นพื้นฐาน

2. นักเรียน

3. ผู้ปกครองนักเรียน

***ภาพที่ 2.1*** กรอบแนวคิดการวิจัย